Covid-19 negara 7,234 kes hari ini (melonjak)

Covid-19 negara mencatat 7,234 kes hari ini, melonjak lebih 1,500 kes berbanding 5,720 kes semalam.

Sebelum ini, 5,736, 5,566, 4,774, 4,915, 5,139, 5,522, 5,439, 4,744, 4,066, 3,214, 3,856, 4,116, 4,046, 3,764, 3,229, 3,245, 2,342, 3,010, 3,074, 3,346, 3,684, 3,198 dan 2,888 kes.

See author's posts


ASA 2022 kembali rai penggiat seni kreatif

PUTRAJAYA: Selepas enam tahun ‘sepi’, Anugerah Seri Angkasa 2022 (ASA 2022) kini kembali meraikan penggiat industri seni kreatif bagi merancakkan semula sektor itu yang terjejas akibat Covid-19.

Bersesuaian dengan tema ‘Kemuncak Kecemerlangan’ penganjuran selama dua hari bermula hari ini diadakan secara gilang-gemilang dengan hamparan karpet merah menanti kehadiran penggiat seni kreatif di Pusat Konvensyen Antarabangsa Putrajaya (PICC) di sini.

Tema  ‘Kemuncak Kecemerlangan’ itu bersesuaian dengan usianya yang memasuki 50 tahun selain bertepatan hasrat Kementerian Komunikasi dan Multimedia (K-KOMM) untuk menjadikan anugerah itu sebagai pemangkin dalam penghasilan karya bermutu industri penyiaran khususnya di peringkat nasional.

ASA 2022 pada malam pertama akan dihadiri Menteri Komunikasi dan Multimedia Tan Sri Annuar Musa manakala malam kemuncak sambutan esok dijangka diserikan dengan kehadiran Perdana Menteri Datuk Seri Ismail Sabri Yaakob.

ASA dahulunya dikenali sebagai Anugerah RTM, yang dicetuskan  Kementerian Penerangan Malaysia pada 1972, bertujuan mengiktiraf penggiat penerbitan program radio dan televisyen terbitan Radio Televisyen Malaysia (RTM).

Kemudian, anugerah berprestij ini berkembang dalam tempoh  33 kali penganjuran, yang menyaksikan pertambahan dalam aspek kategori dan pencalonan.

Bagi tahun ini, ASA 2022 menerima 1,354 pencalonan dengan 1,035 pencalonan adalah bagi Kategori Televisyen, 276 Kategori Radio dan 43 untuk Kategori Media Baharu, yang buat julung kalinya diperkenalkan sesuai dengan peredaran zaman yang kini ke arah digital.

Antara stesen media yang menyertai pencalonan ASA 2022 adalah Alhijrah Media Corporation, Bahagian Penyiaran Jabatan Kemajuan Islam, Pertubuhan Berita Nasional Malaysia (Bernama), Radio Televisyen Malaysia (RTM) dan stesen televisyen yang lain.

Seramai 55 juri dan dua juruaudit terdiri daripada pemain industri yang berpengalaman luas dalam industri akan menilai kesemua pencalonan dengan adil dan telus.

Buat julung kalinya, pemenang ASA 2022 turut menerima hadiah berbentuk wang tunai bagi setiap kategori yang dimenangi selain trofi.

Tokoh Anugerah Seri Angkasa 2022 dan Tokoh Anugerah Khas Juri masing-masing akan turut diberikan hadiah berupa wang tunai.

Dua pemenang kategori utama iaitu Drama Terbaik dan Dokumentari Terbaik juga akan menerima Dana Kandungan Digital (DKD) masing-masing sebanyak RM200,000 dan RM150,000.

Ia bertujuan membantu dan menggalakkan pengamal industri kreatif menghasilkan, memasarkan dan mengedar kandungan kreatif kepada pasaran tempatan serta antarabangsa terutama dalam fasa pasca-Covid-19. – Bernama

See author's posts


Bank Islam tingkat kemudahan bantu pelanggan

KUALA LUMPUR: Bank Islam Malaysia Bhd (Bank Islam) akan membuka sepuluh cawangannya pada dua Sabtu berturut-turut bagi memudahkan urusan para pelanggan yang memerlukan bantuan pembayaran semula pasca moratorium.

Berikutan tempoh moratorium automatik yang akan tamat pada 30 Sept ini, Bank Islam menawarkan bantuan pembayaran semula bersasar kepada pelanggan individu dan Perusahaan Kecil dan Sederhana (PKS) yang terjejas akibat pandemik Covid-19, kata bank itu dalam satu kenyataan, semalam.

Ketua Pegawai Eksekutif Bank Islam, Mohd Muazzam Mohamed berkata pihak bank mengambil inisiatif untuk membuka sepuluh cawangan di seluruh negara pada hari Sabtu, (12 dan 19 Sept), dari 10 pagi hingga 3 petang, untuk khidmat rundingan dan penyerahan permohonan bantuan pembayaran semula pasca moratorium.

“Pihak bank sentiasa bersedia untuk memastikan keperluan kewangan pelanggan dijaga dan mereka berupaya mengharungi persekitaran mencabar ini. Apa yang perlu dilakukan pelanggan hanyalah datang dan berbincang dengan kami,” katanya.

Cawangan terlibat ialah Wisma PKPS, Seksyen 14, Shah Alam; Bangunan MAIDAM, Kuala Terengganu, Jalan Sultan Yahya Petra, Kota Bharu, Kompleks MAINS, Seremban, Kota Fesyen-MITC, Ayer Keroh, Jalan Padi Emas 5/2, Tampoi, Kompleks Islam Darul Ridzuan, Ipoh; Taman Kulim Avenue, Kulim Hi-Tech, Kulim, Jalan Kulas, Kuching dan Bangunan Umno Sabah, Kota Kinabalu.

See author's posts


Emart Tabuan Jaya mulai beroperasi 3 Julai ini

KUCHING: Emart Tabuan Jaya akan melancarkan pembukaannya pada Jumaat ini (3 Julai 2020) dengan menawarkan promosi dan aktiviti menarik. Pasar raya tersebut memulakan operasi 8.00 pagi selepas upacara pemotongan reben.

Terletak di Tabuan Tranquility, berkeluasan 126,000 kaki persegi, merangkumi kawasan pasar raya seluas 83,000 kaki persegi, Emart Tabuan Jaya memberikan pengalaman membeli-belah yang lebih baik kepada pelanggan Emart dengan menawarkan pelbagai jenis produk di bawah satu bumbung.

Rangkaian produk yang menarik ditawarkan kepada pelanggan termasuk buah-buahan, sayur segar tempatan dan import, barangan runcit dan pelbagai produk isi rumah. Waktu operasi kedai yang terdapat dalam Emart Tabuan Jaya bermula 7.00 pagi hingga 11.00 malam setiap hari.

Emart Tabuan Jaya turut menyediakan kaunter ‘self-check-out’ bagi pelanggan ‘DIY’ proses pembayaran bagi mengelak beratur panjang.

Untuk memberikan pengalaman beli-belah yang lancar, terdapat sudut roti menawarkan hidangan yang baharu dipanggang seperti Sushi Express Bar menampilkan makanan Jepun, restoran gourmet ‘Chicky Chicky’, menyajikan makanan segera dan sudut pencuci mulut ‘creamy dreamy’ menawarkan makanan manis.

Dengan sokongan dan kolaborasi semua yang berkaitan, bermula 3 Julai 2020, 8.00 pagi dan seterusnya, Emart memberikan 100 set beg barangan percuma kepada 100 pembeli pertama yang berbelanja di Emart Tabuan Jaya.

Bagi pengguna Sarawak Pay, nikmati potongan harga yang lebih tinggi semasa membeli-belah di Emart Tabuan Jaya pada hujung minggu ini (3 hingga 5 Julai 2020).

Untuk berkongsi hari pelancaran, Emart Tabuan Jaya memberikan 100 set Emart Kon Aiskrim percuma setiap hari. Pelanggan boleh menebus aiskrim percuma dengan menunjukkan pas daftar masuk di Emart Malaysia (Tabuan Jaya) di halaman facebook mereka kepada kakitangan yang berkaitan.

Kempen ini berterusan selama 10 hari bermula 3 Julai 2020 hingga 12 Julai 2020, terhad kepada 100 pembeli pertama setiap hari.

Pelanggan dijemput untuk menjadi Duta Emart dan merebut peluang untuk memenangi baucar ‘Emart Cash’!. Sertai gambar kreatif di Emart Tabuan Jaya atau di ruang pameran foto Emart Tabuan Jaya kemudian masukkan foto kreatif anda ke Facebook Emart Malaysia untuk menyertai pertandingan foto.

Untuk melangkau barisan, sila daftar sebagai ahli Emart menerusi platform pendaftaran dalam talian, https://member.emart.my/register untuk menikmati faedah sebagai ahli Emart. Untuk maklumat lebih lanjut, sila layari laman web rasmi Emart, www.emart.my atau laman facebook rasmi Emart Malaysia www.facebook.com/EmartMY.

See author's posts


ILUSI ILMU PENGETAHUAN

ILMU pengetahuan berupa elemen penting dalam konteks pencendekiaan dan pematangan manusia.  Melalui ilmu pengetahuan, manusia memperoleh pelbagai input yang mampu dijadikan sebagai sandaran serta panduan mengharungi kehidupan.  Semakin banyak ilmu pengetahuan yang diperoleh, semakin “bijaksana” seseorang pada pandangan umum.  Lantaran hal sedemikian, manusia sanggup menjelajah ke seantero dunia dan berbelanja besar untuk menempatkan diri dalam kalangan “bakal” ilmuan di pusat-pusat pengajian tinggi terkemuka dan berprestij’

Malah, dalam bidang pekerjaan, penetapan pencapaian dalam bidang akademik dijadikan sebagai antara syarat wajib untuk pengisian jawatan-jawatan tertentu.  Hal yang turut membawa kepada “pengejaran” watikah pengabsahan akan tahap akademik seseorang.  Malah, dalam kalangan kakitangan yang berkhidmat, turut “tergoda” untuk melanjutkan pelajaran pada tahap yang lebih tinggi bagi tujuan kenaikan pangkat yang pastinya menawarkan gaji yang lebih tinggi dan lumayan daripada jawatan yang “dipegang’ terkini.  Tidak ada salahnya, malah hal sedemikian berupa satu tindakan pengilmuan ke arah “pemantapan” pengetahuan dan kemahiran.

Namun, apabila terbaca kata-kata Socrates, iaitu “The more you know, the more you realize you know nothing”, timbul persoalan apakah yang dimaksudkan oleh beliau.  Bagaimana mungkin pengetahuan yang banyak diperoleh, membuat seseorang tidak mengetahui banyak perkara? Dalam kalangan kebanyakan cerdik pandai, terdapat beberapa pandangan tentang maksud tersirat sebalik ungkapan tersebut.  Namun, dalam nada sepakat, mereka bersetuju bahawa Socrates, cendekiawan dan filsuf ternama, berupa insan yang tidak segan untuk mengakui bahawa dirinya masih tidak mengetahui banyak perkara dan ilmu pengetahuan yang diperoleh, sama ada melalui pembacaan mahupun pemerhatian dan penilaian.  Pernyataan tersebut, andai dilihat secara luaran sememangnya agak pelik tetapi hal berkenaan bukan membawa maksud bahawa Socrates tidak berilmu pengetahuan.  Masakan seorang ahli filsuf sepertinya cetek ilmu pengetahuan.

Apa-apa yang diperkatakan oleh Socrates sebenarnya tidak mengelirukan.  Pun tidak pula tidak masuk akal.  Hal sedemikian akan terkesan sekiranya pemerhatian, penyelaman serta penaakulan mendalam dibuat. Dalam pembicaraan tentang karakter   Socrates yang disifatkan sebagai psychological-philosophical, Friedrich Nietzsche dalam buku pertamanya, The Birth of Tragedy, (bab 14), menjelaskan bahawa “naluri berupa kuasa kreatif-afirmatif” (it is instinct that is the creative-affirmative force) bagi kebanyakan individu yang produktif.  Namun, berbeza halnya dengan Socrates, yang dijelaskannya sebagai “naluri menjadi pengkritik, dan kesedaran menjadi pencipta” (instinct becomes the critic, and consciousness that becomes the creator).

Dalam penjelajahannya dalam dunia kritikan, Socrates telah mengkaji tentang negarawan, pembicara, karyawan serta artis terkemuka Athens.  Beliau mendapati bahawa satu aspek yang paling ketara yang ditampilkan oleh hampir kesemua golongan ini adalah sifat yang beliau istilahkan sebagai “bongkak pengetahuan”. Dalam erti kata lain, angkuh dengan ilmu pengetahuan yang diperoleh sehingga, bagi Socrates, memperlihatkan ketidakupayaan mereka menentukan matlamat yang jelas serta pasti berhubung bidang yang mereka ceburi. Melalui penaakulan beliau, dapatan yang diperoleh menunjukkan bahawa mereka melaksanakan tugasan atau tanggungjawab berdasarkan NALURI, dan tidak sama sekali berdasarkan ilmu pengetahuan khusus yang dimiliki.

Hal yang sedemikian memberikan gambaran bahawa apa-apa ilmu pengetahuan yang diperoleh bagi memahirkan diri dalam profesion atau bidang tugas yang diceburi, sekadar bersifat ilusi.  Dengan erti kata mudah, ilmu pengetahuan yang diperoleh tidak diguna pakai dalam pelaksanaan apa-apa tugasan.  Situasi yang digambarkan oleh Socrates berlaku, bukan sekadar pada ketika zaman berkenaan sahaja, akan tetapi semakin “menjadi-jadi” dalam konteks dunia hari ini.  Penggalian ilmu pengetahuan sekadar sebagai “pemenuhan syarat” bagi mencapai kehendak serta impian yang dihasratkan.  Tidak perlu penulis huraikan dengan panjang lebar kerana hal sedemikian agak sensitif sifatnya. Bagi yang memahami, TST (tahu sama tahu), memadai.

Ungkapan yang diungkapan Socrates seakan-akan sama dengan ungkapan, “jawapan bagi satu pertanyaan akan menghadirkan persoalan-persoalan lain”.  Natijahnya, ilmu pengetahuan, seandainya tidak diterapkan dan dipraktikkan dalam pelaksanaan apa-apa juga tugasan, tidak memberi apa-apa makna.   Galilah sebanyak mana sekalipun ilmu pengetahuan, seandainya watikah “pengabsahan” pemerolehannya hanya sekadar sebagai penghias dinding ruang tamu rumah atau bilik pejabat, ibarat kata-kata Socrates, “The more you know, the more you realize you know nothing”.  Selami dan taakuli sendiri maksud yang tersurat.

Lindungi diri, lindungi bangsa, lindungi negara!

See author's posts


Dua syarikat labur RM8 bilion untuk pengeluaran gas masam di Bintulu

BINTULU: Dua syarikat gas dan minyak iaitu Shell dan PTT Thailand Limited (PTTEP) berhasrat untuk melabur di Sarawak membabitkan nilai pelaburan RM8 bilion.

Premier Sarawak, Datuk Patinggi Tan Sri Abang Johari Tun Openg berkata, pelaburan itu adalah untuk pengeluaran gas masam di Sarawak.

“Ini bakal menambahkan pendapatan negeri sekali gus mengukuhkan lagi ekonomi Sarawak pada masa akan datang.

“Usaha ini adalah selari dengan langkah kerajaan yang mewujudkan teknologi baharu berasaskan karbon bagi merancakkan lagi pertumbuhan ekonomi Sarawak pada masa depan.

“Operasi dua syarikat perindustrian berasaskan gas dan minyak ini secara tidak langsung akan menambah nilai sumber sedia ada di Bintulu sekali gus mengukuhkan lagi sektor gas dan minyak di negeri ini termasuk industri hiliran yang lain,” katanya.

Beliau berkata demikian pada majlis ramah tamah Aidilfitri di Dewan Masyarakat Kampung Warisan Jepak di sini, malam tadi.

Dalam perkembangan lain, Abang Johari turut memaklumkan bahawa Kerajaan Sarawak akan meneruskan tuntutan kepada Persekutuan bagi mendapatkan hak mutlak ke atas pengurusan dan kawal selia Pelabuhan Bintulu.

“Saya telah melaporkan kepada Perdana Menteri, di bawah Perlembagaan, pelabuhan adalah tertakluk di bawah bidang kuasa Sarawak. Tidak ada diskriminasi dalam soal ini.

“Justeru, Pelabuhan Bintulu perlu dikembalikan kepada Sarawak,” katanya.

Beliau percaya, pemulangan hak pengurusan Pelabuhan Bintulu akan merealisasikan impian Sarawak untuk menggabungkan urusan pentadbiran semua pelabuhan yang ada di negeri ini.

Selain itu, Abang Johari dalam ucapannya turut menzahirkan rasa bangga dengan semangat perpaduan yang kukuh antara kaum dan bangsa di negeri ini khususnya masyarakat di Bintulu.

Beliau berkata, semua kaum dan etnik dilihat dapat duduk bersama-sama bagi berkongsi rasa serta kemeriahan sambutan Hari Raya seperti ditonjolkan menerusi majlis ramah tamah Aidilfitri.

“Inilah keunikan Sarawak yang mana semua kaum masih dapat bersama-sama meraikan apa sahaja perayaan sebagai sebuah keluarga besar dan ia harus dikekalkan sampai bila-bila,” katanya.

Pada majlis itu, Abang Johari turut menyampaikan sumbangan masing-masing sebanyak RM10,000 kepada empat badan kebajikan di Bintulu iaitu Pertubuhan Kebajikan Anak-Anak Yatim Bintulu, Koperasi Wawasan Ibu Tunggal Bintulu, Urusetia Saudara Kita Cawangan Jepak dan Peryatim Bintulu.

Turut hadir ialah Speaker Dewan Undangan Negeri (DUN) Sarawak Tan Sri Datuk Amar Mohamad Asfia Awang Nassar, Menteri di Jabatan Premier Sarawak Datuk John Sikie Tayai, Menteri Ultiliti dan Telekomunikasi Datuk Julaihi Narawi dan Timbalan Menteri Infrastruktur dan Pembangunan Pelabuhan Sarawak Datu Majang Renggi.

Oleh Carolyne Utih

See author's posts


Keenakan Takir menggamit selera

Siapa pun akan jatuh cinta dengan keenakan kuih Takir yang enak ini.  Dengan tekturnya yang lembut dan gabungan rasa manis, masin dan lemak, kuih tradisi ini memang berada di kelasnya yang tersendiri.

Tambahan pula sukar untuk menemui kuih ini di mana-mana berbanding kuih tradisional Sarawak yang lain.  Ini mungkin kerana proses pembuatannya lebih sukar dan memerlukan kepakaran khas, terutama untuk menyiapkan ‘perahu’ atau kelonsong kuih ini.

Bagi Tina Bujang, 46, dari Bandar Baru Samariang, kuih Takir menjadi sumber rezekinya setiap hari.  Bak kata pepatah lama ‘alah bisa tegal biasa’, membuat kuih Takir sudah menjadi  sesuatu yang biasa bagi beliau.

Menurut Tina, beliau mewaris kemahiran membuat kuih ini daripada ibu beliau yang sememangnya pakar di dalam pembuatan kuih-kuih tradisional Sarawak.

“Bahan-bahan kuih ini tidaklah banyak, cuma perlukan gula apong, pati santan, tepung beras dan garam,” kata Tina.

Adunan kuih ini perlu  dimasak terlebih dahulu sebelum dimasukkan ke dalam kelongsong dan kemudian dikukus.

“Walaupun nampak mudah namun orang yang belum pernah membuat kuih ini pastinya akan menghadapi kesukaran untuk menghasilkan ‘perahu’  kerana inilah yang menjadikan kuih Takir kelihatan istimewa dan lain daripada kuih tradisional lain,” tambah Tina.

‘Perahu’ Takir ini dihasilkan daripada daun apong (dialek tempatan) atau daun nipah.  Keharuman daun akan terkeluar apabila dikukus dan ini memberi aroma tersendiri untuk kuih Takir.

Bagi Tina, beliau lebih suka mencari sendiri daun ini di hutan berhampiran Sungai Batu, tidak jauh dari jambatan Santubong, kerana mahukan daun yang segar dan lebar saiznya.

Kata beliau, saiz dan kesegaran daun penting demi menjaga kualiti kuih Takir dari air tangan beliau.

“Kadang-kadang bila tidak larat, saya beli daun ini tetapi kebiasaannya daun tersebut lebih kecil saiznya.  Bila dibuat ‘perahu’, saiznya kecil.  Saya tak sampai hati nak menjual jika saiznya tak sama dengan yang biasa saya jual,” kata Tini.

Takir buatan Tini dijual dengan harga 50 sen sebiji dan biasanya dijual secara atas talian kerana beliau tidak larat untuk berjual di gerai.

Sehingga kini permintaan terhadap kuih Takir ini sentiasa lumayan sehingga beliau tidak menang tangan untuk menyiapkan tempahan.

Malah beliau menjangkakan kesibukan memanjang sepanjang bulan puasa ini nanti kerana ramai pengusaha gerai sudah menempah Takirnya untuk dijual sebagai juadah enak untuk berbuka puasa.

Oleh HAINI DARANI

See author's posts


RM1.17 juta untuk program myKP

BEKENU: Jabatan Perikanan Malaysia telah diluluskan peruntukan sebanyak RM1.17 juta bagi melaksanakan projek Pakej Rangsangan Ekonomi 1.0 (PRE 1.0) di seluruh di bawah program mykomuniti Perikanan (myKP) seluruh negara yang meliputi projek bantuan perkakas dan peralatan peranti pengumpulan ikan (unjam atau tukun) serta projek bantuan kabin pusat tranformasi nelayan (FTC) myKP.

Pengarah Perikanan Laut Sarawak, Bohari Leng berkata demikian pada Program Melabuh Unjam mykomuniti Perikanan (myKP) Negeri Sarawak Dewan Kampung Kuala Sibuti, semalam.

Katanya, pecahan dan jumlah kelulusan mengikut projek adalah Projek Bantuan Perkakas Dan Peralatan Peranti Pengumpulan Ikan (unjam/tukun) myKp berjumlah RM260,000 kepada 13 myKP masing-masing RM20,000.

Kedua, Projek Bantuan Kabin Fisheries Transformation Center (FTC) myKP berjumlah RM910,000 kepada 13 myKP yang masing-masing RM70,000.

Tambahnya, kaedah bantuan yang disalurkan adalah melalui konsep penyaluran bantuan khidmat sokongan pengembangan secara berfokus, bersasar dan memberikan kesan berganda melalui bantuan berkelompok myKomuniti Perikanan (mykP).

“Sebanyak 13 myKP telah dipilih untuk menerima manfaat daripada Projek Bantuan Perkakas Dan Peralatan Peranti Pengumpulan Ikan (Unjam) myKP di seluruh negara dan 13 myKP bagi Projek Bantuan Kabin Fisheries Transformation Center (FTC) myKP.

“Bagi Sarawak melalui Jabatan Perikanan Laut Sarawak (JPLS), sebanyak dua myKP dipilih untuk menerima Projek Bantuan Perkakas Dan Peralatan Peranti Pengumpulan Ikan (Unjam) iaitu myKP Kuala Sibuti serta myKP Sebuyau,” jelasnya.

Manakala satu myKP di bawah Sarawak akan menerima manfaat daripada Projek Bantuan Kabin Fisheries Transformation Center (FTC) myKP iaitu myKP Sampadi, Lundu.

Kerajaan telah mengambil langkah proaktif menyediakan Pakej Rangsangan Ekonomi (PRE) bagi mendepani kesan COVID-19 untuk memperkukuhkan semula pertumbuhan ekonomi negara, katanya lagi.

“Pakej rangsangan ini mempunyai tiga strategi utama iaitu pertama, menangani impak COVID-19, kedua, memangkin pertumbuhan berteraskan rakyat, dan ketiga bagi menggalakkan pelaburan berkualiti.

“Melalui langkah ini, Kerajaan yakin perniagaan yang terjejas akan dapat meneruskan operasi, aktiviti ekonomi domesti akan semakin rancak dan seterusnya mengekalkan pekerjaan dalam sektor yang berkaitan,” jelasnya lagi.

Justeru, pada hari ini (semalam) telah diadakan perasmian penubuhan myKomuniti Perikanan (myKP) Kuala Sibuti dengan objektif untuk menambah dan mempelbagaikan sumber ekonomi nelayan, pengurusan sumber perikanan berasaskan komuniti, pemuliharaan sumber alam sekitar dan berperanan sebagai mata dan telinga jabatan.

Oleh Adum Liu

See author's posts


‘Asal Jadi’ ngangkatka nama Mark Benet

SABAR ati ngereja pengawa nya akal ke pemadu badas kena nyapai juluk ati. Ba kontek ngeluarka album, sabar beguna bendar laban pemujur siti-siti album enda ulih dijangka. Lagu ke dikumbai kitai badas nyangka bedau chukup badas ba ati peminat. Sekeda lagu ke enda disadang kitai ulih nyadi popular tau mega nyadi lagu hits. Ari atas semua, peminat mih ti nentuka pemadas siti-siti lagu. Kelimpah ari peminat, chara promosyen nengah sosial media mega chukup beguna. Kelimpah ari nya, radio mega siti media ke pemadu badas dikena ngelakuka siti-siti lagu / album baru.

Betemu baru kitai ba ruang pemerindang ke minggu tu. Sekali tu kitai deka begulai enggau Mark Benet  ke udah popular enggau lagu Asal Jadi. Terubah datai ngagai dunya pemerindang dalam taun 2005 suba begulai enggau Dara Hellena. Mark Benet ti bendar udah kala ngeluarka siti album solo Tanda Pengingat Tua. Album nya suba dikeluarka kompnei rikot JMP ti bepalan di Sarikei dalam taun 2012. Ketegal kelalu kiruh gawa sebelah menua orang, album nya suba tau dikumbai enda chukup promosyen ti ngujungka iya enda tentu ditemu peminat. Taja pan pia, pekara nya enda muntanka juluk ati Mark Benet ke deka nyadi penanyi tebilang baka sekeda penanyi popular di menua kitai tu diatu.

ALBUM KETEGAL NGUAI TUA BESERARA

Album Ketegal Nguai Tua Beserara diatu udah dijual ba kedai nyual CD / VCD di serata Sarawak. Entara lagu ke bisi ba album Ketegal Nguai Tua Beserara nya Lelengau Ke Bekau Lama, Ketegal Nguai Tua Beserara, Asal Jadi, Enggai Dikeduan, Pengerindu Enda Lebu, Pengerindu Enda Padam, Indu Meligai Dunya enggau Kaya Semalam.

Lagu ba album Ketegal Nguai Tua Beserara dirikot ba PROJAM Studio ti betuaika Ajis Projam tang dikeluarka nengah Kaban Music Proiduction (KMP) di Kuching. Diatu album kedua Ketegal Nguai Tua Beserara tu udah bisi dijual ba kedai CD / VCD.

“Aku arapka peminat lagu Iban meli CD / VCD ke original. Ngena chara meli iya ke original nya siti ari jalai kitai ulih munaska pengawa ‘cetak rompak’ / piracy. Enti kitai majak meli VCD tiru, dia lagu Iban tau puntan pia aja laban bisnes ngaga album sigi nadai mai penguntung,” ku Mark Benet ngepunka saut iya ba randau kami duai.

Ditanya nama lagu ke dijangka ulih nyadi lagu popular, Mark Benet ti mega nemu bemain muzik (gutar enggau keyboard) madahka, semua lagu ba album Ketegal Nguai Tua Beserara badas magang.

“Semua lapan iti lagu ba album tu badas magang. Kebuah pia laban genap iti lagu bisi cherita enggau jerita kediri. Tiap iti lagu mega enda sebaka rentak lalu iya manah didinga semua peringkat umur. Taja pan pia, lagu Asal Jadi nyau baka ke nyadi lagu hits ba album tu. Kebuah pia laban lagu nya suah dipinta bala peninga ba radio. Aku beterima kasih ngagai bala peninga lalu terima kasih mega ngagai semua DJ radio,” ku Mark Benet sekali agi mantaika penemu diri.

MUZIK ENGGAU LAGU IBAN

Ngenang kualiti lagu Iban maya ke diatu, Mark Benet madahka diri enda tentu irau laban lagu Iban diatu ku iya nyau majak badas.

“Lagu enggau muzik kitai Iban makin bekualiti laban nyau majak mayuh komposer enggau pemuzik baru ke landik. Sida nya ukai semina landik pia aja tang sida mega ‘kreatif’. Sida mayuh peneleba ari ke meda lagu orang bukai lalu mayuh mega menua udah ditujah. Sekeda ari muzik lagu Iban diatu udah jauh nyelai ari muzik lagu Iban ke dulu suba. Nya mih siti pemansang ti chukup badas,” ku Mark Benet.

Sebengkah agi pekara ke chukup beguna nitih ke penemu Mark Benet nya kaul enggau pangan diri. Kaul ti badas enggau artis sama artis, artis enggau peminat tauka orang bukai ulih ngangkatka pemadas lagu Iban.

“Enti ulih, biar mih kitai begulai sejalai ba industri tu. Ngena chara nya kitai ulih bekunsika mayuh penemu ti tau mai pemadas. Buai mih ati dengki tauka kepapaska pangan diri. Penemu ke baka nya sigi nadai mai penguntung tang semina nanggul runding enggau kaul entara diri sama diri,” ku Mark Benet bekunsika penemu diri sentang kaul entara raban artis enggau semua ke ba dunya pemerindang.

PAGE & INSTAGRAM

Ngagai semua palan pemerindang tauka sapa-sapa ti deka ngangauka Mark Benet belagu / merindang, kita tau betanya ari iya empu nengah page facebook enggau instagram markbenet_enggaidikeduan.

“Kelimpah ari instagram, kita tau inbox aku terus ba facebook aku. Terima kasih besai ngagai semua kita lalu arapka kitai ulih betemu ba menua kita tauka palan ti deka endur aku merindang,” ku Mark Benet.

Ngena peluang tu kitai arapka Mark Benet terus mujur nyadi penanyi ti dikerindu. Kitai mega ngarapka iya ulih ngaga mayuh agi lagu ti badas baka Asal Jadi ke diatu dipasang ba radio nyau ka ninting hari.

“Aku minta ampun laban enda ulih nyebut semua nama orang ke selalu begulai sereta mantu aku ngelama tu. Sida nya mayuh peneleba ba dunya pemerindang. Ba aku sida nya chukup berega laban sida ulih meri kitai penemu kena ngangkat sereta ngemansangka diri. Terima kaksih ngagai semua peminat aku, DJ radio, raban pemberita enggau bala pangan aku ke bukai ke enda ulih sebut aku ditu magang,” ku Mark Benet ke teleba enggau penanyi Urai Rosiana, Riena Will, Dom Romeo, Winnie Albert, Ricke Andrewson, Tony Engkabi, Florence Lo, Lucy M, Watt Rock enggau mayuh agi sida ke bukai.

DIKARANG MR TUBAI PENGERINDU

See author's posts


Status baharu Sarawak perlu ordinan bukan retorik

Baru-baru ini, kementerian Komunikasi dan Multimedia (KKMM) dikatakan sedang melaksanakan pertukaran nama cawangan bagi semua agensi di bawahnya di Sabah dan Sarawak. Langkah ini dikatakan dilakukan susulan keputusan dan arahan diperoleh pada Mesyuarat Kabinet selepas Perdana Menteri, Tan Sri Muhyiddin Yassin mengumumkan panggilan untuk Sabah dan Sarawak yang sebelumnya disebut sebagai ‘negeri’ ditukar kepada ‘wilayah’ serta-merta. Berdasarkan situasi ini, tindakan dilakukan hasil daripada keputusan dan arahan Menyuarat Kabinet, semalam.

Dikatakan  juga  istilah baharu wilayah untuk Sabah dan Sarawak akan digunakan dalam laporan berita, termasuk di stesen televisyen kerajaan dan semua pihak berkaitan. Tindakan ini dibuat untuk mengukuhkan  dan membezakan Sabah dan Sarawak daripada panggilan ‘negeri’ yang digunakan kepada negeri-negeri lain di Malaysia.

PM ke Sarawak

Sebelum ini, dalam lawatan Tan Sri Muhyiddin Yassin ke Sarawak, beliau  memberi jaminan hak Sarawak akan terus dilindungi berlandaskan Perlembagaan, manakala semua tuntutan hak negeri itu dinilai secara adil dan saksama. Langkah itu penting bagi memastikan setiap bantuan kerajaan dapat disalurkan kepada golongan sasar dan tidak ada yang ketinggalan.

Perdana Menteri juga menegaskan komitmen itu dizahirkan kerajaan menerusi penubuhan portfolio khusus bagi Hal Ehwal Sabah dan Sarawak di peringkat Persekutuan.  Selain itu, Majlis Khas Mengenai Perjanjian Malaysia 1963 (MKMA63), adalah inisiatif kerajaan untuk memastikan hak adil dan saksama bagi rakyat Malaysia di Sarawak dapat dipelihara dan dipertahankan sewajarnya.

Lanjutan daripada ini, kerajaan Persekutuan sedang meneliti beberapa perkara yang berkaitan dengan hak Sarawak dan beberapa kemajuan dicapai menerusi peranan tiga jawatankuasa kerja yang mengesyorkan kepada MKMA63 berhubung cadangan penyelesaian mengenai isu spesifik berkaitan perundangan bagi rakan sekutu, keselamatan negeri dan sosioekonomi. Langkah ini selaras dengan hak negeri Sabah dan Sarawak dalam kerangka perundangan negara dan kerajaan berharap dapat meningkatkan hubungan antara wilayah ini dengan landasan lebih kukuh berdasarkan saling menghormati dan memahami. Perkara ini perlu diabsahkan melalui ordinan atau undang-undang agar tidak tergelincir daripada kehendak sebenar rakyat Sarawak.

Kontroversi

Bagi kalangan penduduk Sarawak, isu mengenai Perjanjian Malaysia 1963 adalah isu  yang menambat hati mereka, khususnya mereka yang faham akan sejarah pembentukan Malaysia. Isu ini mendapat perhatian daripada golongan yang terpelajar dan terdidik, dan kini menjadi golongan profesional di sektor awam dan swasta yang berkhidmat bukan sahaja di Sarawak, malah berada di Semenanjung Malaysia, khususnya di  sekitar Kuala Lumpur dan Putrajaya. Di sinilah tempat  pusat pentadbiran, pendidikan, perdagangan dan perniagaan serta tempat berkumpulnya gerakan aktivitis dan  intelektual negara.  Sebab itulah juga Dewan Rakyat dan Dewan Negara terletak di Lembah Kelang.

Segala langkah, pandangan dan sikap kerajaan akan diberikan perhatian dan diberikan  penilaian kritis bagi tujuan wacana ilmu dan  penyebaran idea serta reaksi masyarakat diwakili oleh wakil rakyat dan kalangan cendikiawan  awam negara.

Maka, langkah penukaran nama Sarawak dan Sabah daripada negeri kepada wilayah sebagai keputusan kabinet baru-baru ini mendapat perhatian besar, baik daripada  masyarakat sivil di Sarawak, malah menular di serata tempat di seluruh negara.

Ketidakjelasan

Terdapat pihak mentafsirkan  langkah ini bermaksud menyamakan Sabah dan Sarawak dengan wilayah-wilayah persekutuan seperti Labuan, iaitu kedudukan wilayah ini berada di tingkat yang lebih rendah berbanding negeri-negeri lain yang tidak mempunyai institusi Tuan Yang Terutama atau Gabenor.  Istilah ‘wilayah’ ini dianggap mengelirukan, walaupun niat untuk mengangkat status Sarawak  atau cuba bermaksud Sabah dan Sarawak adalah dua “wilayah” terpisah yang setara dengan Tanah Melayu, menjadikan tiga “wilayah” di Malaysia.

Hal sebenar yang hendak dimaksudkan adalah dengan pertukaran nama negeri ke wilayah tersebut Sabah dan Sarawak berada di tingkat lebih tinggi berbanding negeri-negeri di Semenanjung dalam konteks sejarah pembentukan Malaysia yang mempunyai status  setara dengan Semenanjung. Namun, ini mengundang pelbagai reaksi dan perbahasan kalangan netizen Sarawak. Bermakna isu ini bukan sekadar untuk menekankan keperluan istilah yang “lebih tepat dan jelas” malah  untuk menggambarkan kedudukan dan taraf Sabah dan Sarawak  yang sebenar “bagi mengelakkan kekeliruan pada masa hadapan”.

Langkah besar perlu dibuat

Terdapat langkah lain perlu dibuat, langkah ini bukan sekadar melalui keputusan kabinet atau kenyataan Perdana Menteri semata-mata. Sebaliknya memerlukan komitmen yang lebih tinggi, besar, penuh integriti dan bertanggungjawab di peringkat Putrajaya. Hal ini bukan sekadar kata-kata atau tindakan bersifat retorik atau simbol semata-mata. Bukan juga sekadar kata-kata nama atau sedap disebut dalam sembang kedai kopi.

Sebaliknya, komitmen dan kejujuran sebenar perlu ada. Langkah ini tidak lain adalah dengan membawa pertukaran status negeri ke peringkat Parlimen barulah menjadi rasmi dan terikat atau legal binding dengan perlembagaan negara. Maka, perlu bentuk akta baharu pertukaran status tersebut negeri kepada wilayah.

Malah, dari segi nama atau istilah, wilayah juga tidak jelas sedangkan hasrat Sarawak adalah untuk meletakkan status Sarawak dan Sabah berstatus ‘negara’ yang jauh lebih besar konsep dan  sesuai dengan tafsiran sejarah serta perlembagaan negara. Sudah tentu, sama ada konsep wilayah dan negara, atau mana-mana satu daripada istilah digunakan, akan lebih jelas apabila dijelaskan oleh definisi yang terdapat dalam akta ini.

Hal ini bermakna retorik pertukaran nama tidak akan membawa makna apa-apa selagi tidak ada yang konkrit melibatkan ordinan di Parlimen dan Perlembagaan negara. Ordinan ialah undang-undang diperbuat dengan beberapa cara, termasuk oleh Yang Di-Pertuan Aging ketika pengisytiharan darurat di bawah Fasal 150(2) Perlembagaan Persekutuan.

Untuk membuat ordinan undang-undang, pada masa kini sebenarnya peluang terbaik bagi Putrajaya dan kerajaan Perikatan Nasional kerana jika ordinan  baharu  dibentuk, tidak perlu melalui Parlimen kerana negara berada dalam tempoh darurat. Sepatutnya, inilah perlu dimanfaatkan untuk kepentingan dan hasrat Sabah dan Sarawak.

Di sinilah dapat dilihat bahawa Muhiyiddin Yassin mempunyai peluang terbaik untuk mengubah status negeri Sabah dan Sarawak daripada berstatus negeri ke berstatus wilayah atau negara dengan memanfaatkan masa darurat mengubal ordinan agar istilah dan konsep Sarawak yang baharu lebih jelas.

Seterusnya, sesuai dengan status baharu, jika dibentuk ordinan agar lebih sahih dan sah laku, maka konsep wilayah  atau negara itu perlu  disejajarkan dengan  kuasa autonomi yang lebih jelas, khususnya dalam bidang pendidikan, perkhidmatan awam, hasil negeri seperti sumber minyak dan gas dan sebagainya. Maka tidak menjadi isu, atau disenyapkan apa-apa langkah apabila kerajaan negeri Sarawak melaksanakan pembaharuan hal ehwal aktiviti penerokaan sumber minyak dan gas, misalnya, kerana aktiviti sesuai dengan ordinan baharu yang digubal di Parlimen dan direstukan oleh Putrajaya.

Justeru, sekiranya  sekadar menukar nama sahaja tanpa ikatan atau  tanpa perubahan dalam konteks ordinan atau undang-undang di peringkat Persekutuan,  maka status perubahan nama tidak akan memiliki makna besar, kepentingan dan kesan yang benar-benar dimahukan oleh rakyat Sabah dan Sarawak.

See author's posts


500 peserta bakal sertai IDECS 2020

KUCHING: Persidangan Ekonomi Digital Antarabangsa Sarawak ke-4 (IDECS) 2020 kali ini bakal tampil dengan kelainan iaitu hanya 500 peserta dibenarkan hadir pada persidangan secara langsung dan selebihnya turut serta melalui webinar.

Timbalan Setiausaha Negeri, Datu Dr. Sabariah Putit berkata, jumlah peserta kali ini adalah terhad kepada 500 sahaja yang mana peserta akan menghadiri acara tersebut secara langsung pada hari pertama, manakala, bagi hari kedua ia akan diadakan secara webinar.

“Ini adalah disebabkan kita masih dalam situasi pandemik Covid-19 dan perlu patuh akan prosedur operasi standard (SOP) iaitu mematuhi kapasiti maksimum.

“Namun, kami menganggap perkara ini adalah peluang bagi kita untuk memanfaatkan platform digital yang diperkenalkan oleh Ketua Menteri Datuk Patinggi Abang Johari Tun Openg sejak 2017 dan kita amat menghargainya,” katanya.

Beliau berkata, persidangan dua hari yang bertemakan ‘Data and Innovation Accelerating Social and Economic Prosperity’ akan diadakan di Pusat Konvensyen Borneo Kuching (BCCK) pada 7 dan 8 Oktober depan.

“Ketua Menteri Datuk Patinggi Abang Johari Tun Openg dijangka merasmikan acara itu pada 7 Oktober, 10.00 pagi.

“Persidangan ini juga merealisasikan usaha Ketua Menteri kita dengan mengumpul semua peserta secara atas talian melalui platform digital.

Berdasarkan kemampuan kita, saya rasakan kita sudah semakin maju dalam era digital,” ujarnya.

Beliau turut mengatakan IDECS kali ini dapat menjangkau penglibatan yang lebih luas dari masyarakat luar kerana dapat menonton siaran langsung oleh pembicara utama pada hari pertama yang akan disiarkan secara langsung.

“Melalui penstriman langsung Facebook, kami jangka lebih banyak yang menyertai iaitu mungkin melebihi 5,000 orang di seluruh negeri,” jelasnya.

IDECS 2020 akan menampilkan Profesor Stephanie Garelli dari Institut Pembangunan Pengurusan (IMD) Lausanne, dan juga Pengasas dan Pengarah Kreatif Zuckerberg Media, Randi Zuckerberg sebagai pembicara utama pada hari pertama.

Selain itu, untuk sesi trek pada hari kedua, barisan pakar seperti Inma Martinez, pembentang utama IDECS 2019, dan Profesor Suk-Young Kim, pakar Multimedia K-POP, akan menyampaikan topik mereka.

Antara topik sub tema yang boleh disertai adalah seperti Significant of Data in Health Pandemic; Data Centre and Innovation – The New Oil; Competing in The Age of A.I; Human Development in Multimedia; Competitive Advantage of KPOP through Digital Media; Impact of Covid-19 on Online Retail; Nanotechnology in Commercial Agriculture; and Reimagining Energy.

Bagi peserta pula, bayaran pendaftaran bagi yang menghadiri acara secara langsung di BCCK adalah RM1,200 seorang manakala, bagi hari kedua pula, peserta boleh memilih trek program yang ingin disertai secara atas talian dan membayar RM100 setiap trek.

Siaran secara langsung pelancaran akan disiarkan di platform Facebook TV Sarawak (TVS) dan Unit Komunikasi Awam Sarawak (UKAS).

Peserta dari sektor awam dan swasta digalakkan untuk menyertai acara ini dan untuk maklumat lebih lanjut, mereka boleh melawati laman sesawang idea.sarawak.gov.my.

Turut hadir, Pengurus Besar Lembaga Multimedia Sarawak (SMA) Dr. Zaidi Razak, Ketua Pegawai Eksekutif (CEO) Pusat Kecemerlangan Prestasi Sarawak, Dr. Asleena Datuk Helmi, CEO Sistem Informasi Sarawak, Dr. Anderson Tiong dan Ketua Penasihat SMA, Profesor Jugdutt (Jack) Singh.

Oleh Alexandra Lorna

See author's posts


Kerugian RM40.7 bilion PMKS,terbesar setakat ini

KUALA LUMPUR: Kerugian RM40.7 bilion yang ditanggung Sektor Perusahaan Mikro, Kecil dan Sederhana (PMKS) pada tahun lepas berikutan pelaksanaan Perintah Kawalan Pergerakan (PKP) yang ketat di seluruh negara bagi memerangi isu Covid-19 adalah kerugian terbesar yang pernah dialami sektor itu, setakat ini.

Menteri Pembangunan Usahawan dan Koperasi, Datuk Seri Dr Wan Junaidi Tuanku Jaafar berkata, ia menjadi petunjuk kukuh bahawa para usahawan terjejas kerana tidak dapat menjalankan perniagaan mereka.

Berdasarkan 1.15 juta PMKS yang berdaftar di seluruh negara pada masa ini, kerugian itu bermakna, setiap syarikat PMKS menanggung penurunan purata pendapatan berjumlah RM35,000 pada 2020, katanya dalam kenyataan semalam.

Keadaan itu akan turut memberi kesan kepada aspirasi negara untuk meningkatkan sumbangan Keluaran Dalam Negara Kasar (KDNK) PMKS dan nilai eksport, masing-masing kepada 50 dan 30 peratus pada 2030 di bawah Dasar Keusahawanan Nasional.

“Perintah Kawalan Pergerakan tidak lagi merupakan jawapan kepada masalah ini. Kita perlu menerima hakikat untuk menjalani kehidupan dalam keadaan Covid-19 dan mencari penyelesaian seimbang dalam hal ini. Ini adalah faktor mengapa kementerian saya telah mencadangkan prosedur operasi standard (SOP) yang diperketatkan agar kita boleh segera membuka semula aktiviti ekonomi, khususnya bagi kategori bukan perlu,” katanya.

Berdasarkan angka terkini daripada Jabatan Perangkaan, sumbangan KDNK sektor PMKS merosot lebih 7.0 peratus tahun ke tahun kepada RM512.8 bilion tahun lepas berbanding RM553.5 bilion pada 2019, sesuatu yang janggal kerana pertumbuhan PMKS sentiasa lebih tinggi berbanding sektor bukan PMKS sejak 15 tahun lepas.

Kementerian Pembangunan Usahawan dan Koperasi (MEDAC) pada Selasa telah mengemukakan kepada kerajaan cadangan SOP yang diperketatkan untuk membantu mempercepat pembukaan perniagaan secara selamat, terutamanya bagi kategori pertama ditutup, terakhir dibuka.

Menurut kementerian berkenaan, SOP diperketatkan itu menyarankan tumpuan kepada enam aktiviti ekonomi iaitu makanan dan minuman (makan dalam premis), pusat beli-belah, kedai jam, perkhidmatan perawatan kaki dan rias kuku (perkhidmatan dandanan), kedai solek/salun kecantikan dan kedai gunting rambut/salun rambut.

MEDAC berkata, hampir separuh daripada aktiviti perniagaan yang dikenal pasti itu dimiliki usahawan wanita iaitu antara golongan paling terjejas akibat Kawalan Pergerakan yang dilaksanakan di seluruh negara.- Bernama

See author's posts


Udang kara air tawar dapat permintaan tinggi

LIMBANG: Penternakan udang kara air tawar atau nama saintifiknya Cherax Quadricarinatus kini mendapat permintaan tinggi.

Sehubungan itu, ternakan udang kara ini akan diusahakan secara meluas melalui konsep penternakan di rumah-rumah kedai (urban farming) dan dalam rumah (indoor).

Menteri Muda Permodenan Pertanian, Tanah Adat dan Pembangunan Wilayah, Datuk Dr Abdul Rahman Ismail berkata, udang kara yang berasal dari Australia dibenarkan untuk dipelihara di Malaysia termasuk Sarawak dan kini mendapat sambutan memberangsangkan.

Konsep penternakan secara dalam rumah dan rumah-rumah kedai akan diperluaskan kerana penternakan di sungai tidak dibenarkan kerana ianya boleh menganggu ekosistem kerana bukan merupakan udang tempatan.

“Penternakan udang kara air tawar berpotensi besar dikembangkan di Sarawak melalui kolam kanvas di bahagian dalam rumah dan rumah-rumah kedai,”katanya ketika melawat kolam kanvas udang kara di Stesen Pertanian Kubong (SPK) kelmarin.

Turut mengiringi beliau, Pegawai Pertanian Bahagian (Pembangunan), Jakaria Rambli.

Ahli Dewan Undangan Negeri (ADUN) Bukit Kota itu berkata lagi, Jabatan Pertanian Bahagian diminta untuk mengeluarkan benih udang kara yang mendapat sambutan amat baik masa ini.

Jelasnya, ramai pengusaha berminat untuk menternak udang kara melalui konsep penternakan di  rumah kedai dan sebagainya.

Ciri-ciri itu katanya menjadikan penternakan udang kara air tawar boleh menjadi suatu perniagaan yang boleh dijalankan secara besar-besaran atau menjana pendapatan sampingan jika ia diusahakan di belakang rumah.

Berdasarkan permintaan tinggi, kerajaan ingin memperkenalkan penternakan udang kara melalui konsep sama di Limbang.

Setakat ini, harga udang kara mampu mencecah harga sekitar RM70 hingga RM80 sekilo dan seekor udang kara boleh mencapai berat 150 gram hingga 250 gram dan rasanya juga sedap.

Oleh ADENG EDRUS

See author's posts


BEKENU : Sebanyak 156,726 permohonan untuk  Kenyalang Gold Card (KGC) diterima setakat 26 Jun lepas iaitu 46.85 peratus daripada jumlah keseluruhan warga emas di Sarawak.

Menteri Muda Wanita, Keluarga dan Pembangunan Kanak-kanak Hajah Rosey Yunus berkata demikian pada Majlis Penyerahan EFS, BIB, GTK, KGC dan Bantuan Khas Pesakit Buah Pinggang di Pusat Khidmat N71 di sini semalam.

Katanya, Sarawak dianggarkan mempunyai 16 peratus warga emas bersamaan dengan 526,000 orang pada tahun 2030.

Bagi tahun 2019,  seramai 315,000 warga emas direkodkan di Sarawak berdasarkan statistik daripada Jabatan Statistik Malaysia.

“Sebagai persediaan menangani cabaran masyarakat negeri  ini, Kerajaan Sarawak melalui Kementerian Kebajikan, Kesejahteraan Komuniti, Wanita, Keluarga dan Pembangunan Kanak-kanak telah mewujudkan satu inisiatif iaitu KGC.

“Bahagian Miri merekodkan  seramai 16,995 orang pemohon atau  37.03 peratus  yang telah memohon daripada jumlah keseluruhan seramai 45,900 warga emas yang berada di Miri, manakala  di Bekenu pula terdapat seramai 1,208 pemohon KGC”, jelasnya.

Tambahnya, objektif utama KGC adalah untuk meningkatkan kesejahteraan dan kebajikan

warga emas di Sarawak, melalui penyediaan kemudahan dan manfaat dalam bentuk diskaun,

rebat dan lain-lain kemudahan daripada pelbagai organisasi dan sektor komersial.

Selain itu, ia juga untuk mewujudkan masyarakat penyayang dan menyumbang balik kepada masyarakat.

KGC dilengkapi keistimewaan seperti  diskaun, rebat atau yuran percuma untuk barangan dan perkhidmatan yang ditawarkan oleh agensi kerajaan, pihak swasta dan pusat komersial yang menjadi rakan strategik KGC.

Antaranya, dalam bidang kesihatan (perubatan dan pemulihan), pengangkutan awam, barangan keperluan dan Taman Tema Rekreasi.

Katanya, KGC ini dilengkapi juga Bantuan Ihsan Kematian (BIK), bagi pemegang KGC yang meninggal, sebagai inisiatif Kerajaan Sarawak membantu meringankan beban keluarga bagi menanggung kos pengebumian.

Setiap pemegang KGC yang layak akan diberikan BIK sebanyak RM3, 000.

Selain itu, bantuan ini juga terbuka kepada masyarakat yang tidak berkemampuan dan tidak menerima sebarang bantuan kebajikan kematian daripada mana-mana pihak Jabatan Perkhidmatan Awam, insuran dan PERKESO.

oleBIK akan dibayar mengikut prosedur operasi standard (SOP) seperti yang telah ditetapkan dan tuntutan BIK perlu dikemuka dalam tempoh masa 90 hari (3 bulan) selepas pemegang KGC meninggal dunia.

Oleh Adum Liu

See author's posts


Malam Kembara Sri Aman FM meriah

SIMANGGANG: Orang ramai membanjiri Stadium Mini Majlis Daerah Sri Aman (MDSA) di sini malam tadi untuk program ‘Pertunjukan Kembara 76 Tahun Sri Aman FM.

Acara dimeriahkan dengan persembahan artis rakaman tempatan seperti Dara Helena, Josephine Jalin, Florence Lo dan Faris Malik di samping turut menampilkan watak drama Iban komedi Tembawai Kanyuk antaranya ialah Mujab (Stonton James), Tr Empeting (Marinie Liben) dan Bunyau (Ken Michael).

Programn itu sudah bermula pagi semalam dan turut diselitkan dengan aktiviti Dj Corner, pemeriksaan kesihatan percuma, derma darah, pameran Jabatan Penerangan dan demonstrasi memadam api oleh pihak bomba.

Sementara itu, Timbalan Menteri Pendidikan, Inovasi dan Pembangunan Bakat, Datuk Francis Harden Hollis berkata stesen Radio Televisyen Malaysia (RTM) sentiasa menjadi teman setia dan pilihan sepanjang zaman dalam kalangan pendengar radio dan penonton televisyen di negara ini sejak 76 tahun penubuhannya.

Katanya, ini meletakkan RTM sebagai salah sebuah platform penting dalam menyebarkan maklumat sahih dan menyediakan hiburan kepada penduduk.

“Program pertunjukan Kembara 76 Tahun Sri Aman FM ini misalnya dianggap sebagai satu bentuk hiburan menarik yang boleh mendekatkan penyampai radio serta artis-artis jemputan terhadap penduduk berbilang kaum dan agama di sini.

“Semua aktiviti ini disediakan khas untuk pendengar setia RTM. Bagaimanapun adalah penting buat RTM untuk terus berani membawa perubahan agar perkhidmatan yang diberikan akan sentiasa segar dan kekal relevan sepanjang masa,” katanya berucap merasmikan program itu malam tadi.

Beliau berharap Program Pertunjukan Kembara itu dapat dianjurkan di beberapa lokasi di Bahagian Sri Aman pada masa akan datang demi menyediakan perkhidmatan terbaik untuk penduduk.

“Dengan ada program seperti ini maka ia secara tidak langsung dapat merapatkan lagi jalinan kerjasama antara agensi yang terlibat dan membantu penduduk menyelesaikan banyak perkara dalam kehidupan seharian,” katanya.

Hadir sama ialah Timbalan Menteri Pelancongan, Industri Kreatif dan Seni Persembahan, Datuk Snowdan Lawan, Residen Bahagian Sri Aman, Sirai Daha dan wakil Pengarah Penyiaran Sarawak, Dayang Astina.

Oleh VALENTINE NGUMBANG

See author's posts


APMM tahan bot tunda di perairan Miri

MIRI: Agensi Penguatkuasaan Maritim Malaysia (APMM) Zon Maritim Miri menahan sebuah bot tunda membawa tongkang di perairan Miri pagi semalam yang berkedudukan jarak lebih kurang 10 batu nautika dari Muara Sungai Miri.

Pengarah Maritim Sarawak Laksamana Pertama (M) Robert Teh Geok Chuan berkata, kejadian sekitar jam 3.30 pagi semalam, menerusi operasi yang dijalankan di perairan Miri, sebuah bot tunda membawa tongkang dikesan sedang bergerak pada jarak lebih kurang 10 batu nautika dari Muara Sungai Miri dan telah ditahan untuk melakukan pemeriksaan oleh bot ronda Maritim Malaysia.

Katanya, hasil pemeriksaan telah mendapati mereka gagal untuk mengemukakan dokumen Sijil Pendaftaran.

“Kesemua anak kapal terdiri daripada tiga warganegara tempatan, seorang warganegara India dan Indonesia dikesan di atas bot tunda dan tongkang tersebut dengan mempunyai dokumen pengenalan diri yang lengkap.

“Bot tunda dan tongkang tersebut diiring ke Kawasan Bersauh Miri untuk siasatan lanjut oleh pegawai penyiasat, kes akan disiasat di bawah Akta Ordinan Perkapalan Saudagar 1952”, katanya lagi.

Pengarah Maritim Sarawak menambah, Maritim Malaysia akan terus meningkatkan penguatkuasaan undang-undang Maritim di perairan Negara.

Tambahnya, adalah dinasihatkan komuniti maritim agar sentiasa menjaga keselamatan diri dan harta, di mana pada waktu sekarang laut agak bergelora dan cuaca yang agak kurang baik.

Kerjasama daripada masyarakat terutamanya komuniti maritim dalam memberikan maklumat amat dialu-alukan bagi membantu Maritim Malaysia dalam membanteras jenayah di laut.

Sebarang aduan, maklum balas serta kecemasan di laut, orang awam boleh menghubungi Pusat Operasi Zon Maritim Miri di talian 085-418204 atau Pusat Operasi Maritim Malaysia Negeri Sarawak di talian 082-432544.

Oleh Adum Liu / Zarina Abdullah

See author's posts


Anak wartawan cedera dibelasah

BEKENU : Anak seorang wartawan di sini dibelasah oleh tiga individu lelaki tidak dikenali di Jalan Kampung Dagang berhadapan dengan RTC Bekenu pada malam semalam.

Mangsa, Ugir Liu 19 tahun ketika ditemui membuat laporan kejadian di balai polis berkata, tiga individu lelaki itu mengguna sebuah kenderaan pancuan empat roda (4WD) telah menghalang dan berhenti di depan motosikal hingga tidak dapat berbuat apa-apa.

Katanya, dua daripada tiga individu itu turun dari kenderaan terus meluru menumbuk ke arah muka beberapa kali dan salah seorang telah memeluk mangsa hingga tidak dapat bertindak balas.

Kejadian yang berlaku sekitar jam 8 malam itu telah disedari orang ramai dan mangsa mendapat bantuan daripada mereka hingga kejadian terlerai.

Selain itu, pada kejadian tersebut bahawa dua lelaki terbabit turut merosakan motosikal yang dinaiki mangsa.

Ketiga-tiga lelaki itu kemudian terus meluru melarikan diri tidak tahu ke mana arah tuju pada malam itu.

Mangsa dibelasah turut menerima rawatan di Klinik Kesihatan Bekenu dan mengalami kecederaan di kedua-dua belah mata.

Kes kejadian masih dalam siasatan pihak polis Miri.

See author's posts


Usaha cari Robin dipergiatkan

NIAH: “Periksa pukat sangkut, terjun tidak timbul-timbul.”

Itu penjelasan rakan kepada lelaki warga tempatan yang memeriksa pukat sangkut sebelum dilaporkan hilang dikhuatiri lemas dan masih belum ditemui setakat 2.40 petang tadi.

Lelaki berkenaan dikenali sebagai Robin Sempurai berumur 33 tahun.

Menurut Ketua Balai Bomba Batu Niah PBT II Rary Binjie ketika dihubungi Utusan Sarawak, anggotanya kini sedang giat mencari mangsa yang hilang di sebuah ladang sawit di Suai Niah.

“Sejurus dimaklumkan mengenai kejadian sekitar 12.02 tengah hari tadi, sepasukan anggota dari Balai Bomba Batu Niah telah digerakan ke lokasi bagi usaha mencari dan menyelamat.

“Robin Sempurai dikatakan telah terjun dan menyelam ke dalam parit untuk memeriksa pukatnya yang tersangkut di tempat kejadian.

“Kejadian dilaporkan berlaku pagi tadi. Rakan mangsa memberitahu Robin tidak timbul-timbul selepas menyelam ke dalam sungai itu.

“Satu laporan polis telah dibuat oleh rakan mangsa mengenai kejadian,” jelasnya.

Difahamkan, sebelum kejadian, mangsa bersama rakannya telah pergi ke kawasan sungai tersebut untuk memeriksa pukat yang dipasang.

Setakat laporan ini ditulis, usaha mencari dan menyelamat (SAR) Robin sedang dipergiatkan.

Oleh Adum Liu

See author's posts


Salang gagal rampas Julau

JULAU: Presiden Parti Bangsa Malaysia (PBM), Larry Soon @ Larry Sng Wei Shien berjaya mempertahankan kerusi Parlimen Julau dengan majoriti 1,340 pada Pilihan Raya Umum Ke-15 (PRU15).

Larry Soon @ Larry Sng Wei Shien memperoleh 9,159 undi menewaskan calon Gabungan Parti Sarawak (GPS), Datuk Joseph Salang Gandum yang memperoleh 7,819 undi, Elly Lawai Ngalai (Bebas) 5,224 undi dan Susan George dari Parti Bansa Dayak Sarawak (PBDS) 335 undi.

Peratusan pengundian ialah 65.79 peratus.

See author's posts


Cip Sharim temui hampir 40 peratus pengundi

PEKAN: Baru memasuki hari keempat semalam kempen Pilihan Raya Kecil (PRK) Dewan Undangan Negeri (DUN) Chini, calon Barisan Nasional (BN) Mohd Sharim Md Zain dilihat mempamerkan gerak kerja kempen yang sistematik dengan telah bertemu hampir 40 peratus pengundi.

Ketika ditemui sewaktu mengiringi Menteri Besar Pahang Datuk Seri Wan Rosdy Wan Ismail semasa kempen di sekitar Salong dekat sini, Mohd Sharim gembira dengan sokongan dan maklum balas positif diterima sehingga semalam.

Dikenali dengan gelaran ‘Cip Sharim’ dalam kalangan generasi muda Gugusan Felda Chini, beliau yang juga generasi kedua Felda Chini 3 berkata, setakat ini beliau berpuas hati dengan penerimaan pengundi di Felda serta pengundi di kawasan kampung tradisi dan perkampungan Orang Asli.

Sementara itu, Wan Rosdy selaku Pengarah PRK DUN Chini berkata, meskipun kempen PRK kali ini sangat sunyi dan tenang disebabkan ancaman pandemik Covid-19, namun calon BN itu akan terus bergerak dan mengikut prosedur operasi standard (SOP) khas sepertimana dietapkan Suruhanjaya Pilihan Raya (SPR).

“Kita gerak (dari rumah) ke rumah dengan kadar yang sedikit dan memanglah keadaan nampak lebih tenang dan aman. Bagi calon BN seharusnya kena jumpa seramai mungkin (pengundi).

“Kempen berjalan dengan sangat minimum dan tidak seperti dulu (kempen pilihan raya sebelum ini). Suasana pilihan raya itu tetap ada walaupun pergerakan agak terhad kerana patuhi SOP dan tidak boleh berkumpul seperti mana dulu …tetapi dalam keadaan yang agak berbeza,” katanya.

PRK DUN Chini, dengan pengundian 4 Julai ini, menyaksikan pertandingan tiga penjuru antara Mohd Sharim, 41, dan dua calon Bebas Tengku Datuk Zainul Hisham Tengku Hussin, 64, dan Mohd Shukri Mohd Ramli, 49.

Di samping itu, Wan Rosdy berkata pihaknya akan membantu calon BN memperkasakan kempen menerusi media sosial.

“Disebabkan pergerakan kita terhad, semua yang bertanding termasuk BN akan gunakan secara meluas media sosial ini.

“Di samping itu kita akan teruskan kaedah berkempen dan tidak mengambil mudah, tidak kiralah siapa yang jadi lawan kita. Usaha kita akan diteruskan bagi memastikan kita dapat majoriti yang lebih daripada biasa,” katanya.

Ditanya mengenai ‘kehambaran’ perang bendera dan poster meskipun sudah beberapa hari kempen, Wan Rosdy menjangkakan proses pemasangan bendera, poster dan kain rentang calon BN akan siap dalam masa terdekat.

Terdapat 20,990 pengundi berdaftar bagi DUN Chini, termasuk 18 pemilih awal.

DUN Chini merupakan kubu BN sejak PRU-11 pada 2004 menerusi penyandangnya, Datuk Seri Abu Bakar Harun yang meninggal dunia akibat serangan jantung pada 7 Mei lepas.

Pada PRU-14 lepas, Abu Bakar mempertahankan kerusi DUN Chini dengan majoriti 4,622 undi selepas memperoleh 10,027 undi, menewaskan calon PAS Mohd Fadhil Noor Abdul Karim (5,405) dan Mohamad Razali Ithnain daripada PKR (1,065). – Bernama

See author's posts


Beri sinar baharu kepada pengusaha

SIBU: Keputusan Kerajaan menerusi Jawatankuasa Pengurusan Bencana Negeri (JPBN) Sarawak membenarkan salon dan kedai gunting rambut beroperasi semula mulai 9 Jun ini telah memberikan sinar kelegaan kepada para pengusaha dalam industri tersebut.

Pengerusi Persatuan Salun Rambut Sibu, Alex Ting berkata, beliau akan memastikan semua ahli persatuan mematuhi prosedur operasi standard (SOP) yang telah ditetapkan oleh kerajaan semasa menjalankan operasi mereka.

“Keputusan kerajaan adalah berita gembira buat kami selepas diarah tutup sementara berikutan penguatkuasaan Perintah Kawalan Pergerakan (PKP) sejak 18 Mac lalu,” jelasnya.

Katanya, walaupun hanya perkhidmatan gunting rambut sahaja dibenarkan, namun ia sudah memadai buat mereka.

“Apa yang penting, kerajaan telah memberikan lampu hijau untuk membenarkan perniagaan kita beroperasi semula,” ujarnya.

JPBN Sarawak, baru-baru ini memutuskan untuk membenarkan semua kedai gunting rambut di dan salun rambut di Sarawak membuka semula beroperasi mulai Selasa.

Timbalan Ketua Menteri yang juga Pengerusi JPBN Sarawak, Datuk Amar Douglas Uggah Embas berkata, hanya perkhidmatan gunting rambut sahaja dibenarkan membuka semula operasi.

Oleh Akun Giman

See author's posts


Zharmien ‘tonik’ baharu Sarawak

BINTANG sensasi skuad Piala Belia Kedah 2020, Mohd. Zharmien Ashraf Ismail antara pemain baharu yang diserap ke dalam skuad bola sepak SUKA Sarawak.

Ia sekali gus dapat menambah tonik di jentera serangan skuad kendalian Ahmad Fairuz Mohd. Yunus dalam menghadapi temasya dwitahunan yang akan berlangsung di Johor bermula 6 hingga 14 Mac 2021.

“Belia (Mohd. Zharmien Ashraf Ismail) adalah muka baharu yang diserap dalam skuad ini.Dia merupakan penyerang skuad Piala Belia Kedah musim ini,” jelas Ahmad Fairuz.

Menurut beliau, penyerang muda kelahiran Kampung Iboi Ulu, Sadong Jaya itu berpotensi untuk menghadirkan sesuatu yang diharapkan.

Katanya, kredibilitinya begitu menyerlah sepanjang bersama skuad pelapis ‘helang merah’ musim ini.

Tambah beliau, para pemain akan memulakan sesi latihan pada 1 Julai nanti berpandu kepada Prosedur Operasi Standard (SOP) yang telah ditetapkan.

Sepanjang bergelumang dalam dunia bola sepak, bintang yang terkenal dengan kekuatan kaki kirinya itu pernah memenangi tiga anugerah berprestj (Pemain Terbaik Kejohanan Zon Sarawak 2018, Pemain Terbaik Perlawanan Akhir dan Penjaring Terbanyak) semasa Kejohanan Bola Sepak Remaja Allianz Zon Sarawak 2018. Selain itu, dia pernah mengikuti latihan pusat akhir ‘Kem Bola Sepak Remaja Allianz (AJFC) Malaysia 2018’ di Kuala Lumpur.

Oleh Faizal Bujang

See author's posts


Data MySejahtera terjamin

KHAIRY Jamaluddin

KUALA LUMPUR,: Kerajaan tidak pernah menjual aplikasi MySejahtera kepada mana-mana syarikat swasta dan ia adalah hak milik kerajaan, kata Menteri Kesihatan Khairy Jamaluddin.

Beliau berkata ini sepertimana diputuskan kerajaan pada 26 Nov tahun lepas, dengan Kementerian Kesihatan (KKM) dilantik sebagai pemilik utamanya untuk pengurusan kesihatan awam negara.

“Data MySejahtera adalah di bawah penyeliaan KKM sejak ia mula digunakan, dengan segala pengurusan data akan melalui proses tadbir urus data yang telah ditetapkan KKM,” katanya dalam satu kenyataan, semalam.

Beliau berkata demikian bagi menjawab isu status pemilikan aplikasi MySejahtera yang dibangkitkan  beberapa pihak sejak semalam, termasuk Ahli Parlimen Port Dickson Datuk Seri Anwar Ibrahim.

Mengulas lanjut, Khairy berkata kerajaan juga tidak pernah membuat sebarang bayaran kepada syarikat KPISOFT (M) Sdn. Bhd (KPISOFT), yang membangunkan aplikasi berkenaan sepanjang tempoh penggunaannya dari 27 Mac 2020 hingga 31 Mac 2021.

Ini menurutnya berdasarkan ketetapan syarikat berkenaan, yang telah menawarkan penggunaaan aplikasi itu kepada kerajaan untuk tempoh setahun tanpa sebarang bayaran, berdasarkan prinsip tanggungjawab sosial korporat (CSR) syarikat.

Setelah tamat tempoh CSR tersebut, Khairy berkata kerajaan pada 31 Mac tahun lepas bersetuju supaya perkhidmatan MySejahtera diteruskan, kerana keteguhan dan keupayaan dinamik teknologinya dan telah melaksanakan peningkatan fungsi MySejahtera sehingga apa yang digunakan semalam.

Justeru pada 26 November 2021, menurutnya kerajaan menetapkan supaya KKM menubuhkan Jawatankuasa Rundingan Harga, bagi melaksanakan rundingan harga perolehan dan pengurusan perkhidmatan aplikasi MySejahtera dengan pihak syarikat untuk tempoh dua tahun, selaras tatacara perolehan kerajaan.

Perolehan itu, katanya dipersetujui Kementerian Kewangan melalui surat bertarikh 28 Feb lepas untuk dilaksanakan, dan kini proses rundingannya telah dimulakan, menegaskan bahawa pihaknya akan memastikan ‘due diligence’ dilakukan dalam proses ini, bagi memelihara kepentingan kerajaan.

Jelas Khairy, skop perolehan ini merangkumi pengoperasian platform MySejahtera, pembangunan modul tambahan, penyelenggaraan, pengurusan pusat data dan perkhidmatan disediakan pihak ketiga, termasuk langganan ke atas ‘Google Map and Places Application Programming Interface’ dan perkhidmatan ‘Short Messaging Service’.

Khairy berkata sejak dilancarkan, penggunaan aplikasi MySejahtera adalah melalui pendekatan ‘perisian sebagai platform perkhidmatan’ (SaaS), di mana ia membantu kerajaan mengurangkan masa kitaran diperlukan untuk membangunkan sesuatu perisian baharu.

Menurut Khairy penggunaan dan pengurusan datanya pula perlu mematuhi Akta Pencegahan dan Pengawalan Penyakit Berjangkit 1988 (Akta 342), Akta Perubatan 1971 dan piawaian antarabangsa, selain tidak boleh dikongsi KKM dengan mana-mana agensi kerajaan mahupun swasta.

“KKM berharap orang ramai akan terus menggunakan aplikasi MySejehtera tanpa ragu-ragu. Kerahsiaan data orang ramai adalah terjamin, dan KKM akan sentiasa memastikan aspek ini tidak dikompromi,” katanya.

Jelasnya lagi, transaksi data daripada aplikasi MySejahtera yang kini mempunyai lebih 10 modul serta 38 juta pengguna berdaftar, dimuat naik ke jaringan pelayan awan setiap hari dan hanya boleh diakses untuk kegunaaan aplikasi MySejahtera sahaja.-Bernama

See author's posts


Sentuhan jahitan Fitri Khasidin

TEKUN… Mohammad Fitri Khasidin mengajar komuniti tentang seni jahitan.

PADA pembentangan Belanjawan 2021 lalu, kerajaan mengumumkan pelaksanaaan inisiatif MySTEP sebagai langkah untuk membantu meningkatkan peluang pekerjaan dan pendapatan rakyat sekali gus mempercepatkan pemulihan ekonomi domestik.

Program Malaysia Short-term Employment Programme (MySTEP) adalah program kerajaan yang menyediakan latihan dan penempatan jangka pendek di sektor awam dan juga Syarikat Berkaitan Kerajaan (GLC) serta rakan strategiknya.

Anak jati Kuching berasal dari Kampung Haji Baki, Mohammad Fitri Khasidin, 30 tahun merupakan satu daripada peserta yang berjaya ditempatkan di sektor berkaitan kerajaan melalui MySTEP.

“Saya pernah menjadi Pensyarah Jahitan DH29  Program Sepanjang Hayat (PSH) Kolej Komuniti Mas Gading, Bau selama setahun melalui program kerajaan iaitu MyStep.

“Saya mengajar komuniti setempat tentang jahitan seni kreatif seperti menjahit beg, table runner (alas meja), baju kurung dan produk-produk jahitan lain.

“Corak table runner yang selalu saya buat adalah bermotifkan puak kumbu dan corak berkaitan Sarawak seperti batik Borneo kerana sebagai sebagai orang Sarawak kita perlu mengetengahkan motif sebegini kepada orang luar,” katanya semasa ditemu bual Utusan Sarawak.

Katanya, dengan demikian orang luar atau komuniti dapat lebih mengenali budaya dan corak yang sering digunakan orang Sarawak sekali gus menjaga warisan seni jahitan tradisional.

Menurut Mohammad Fitri lagi, beliau berpeluang mengajar kursus pendek berkaitan jahitan untuk komuniti khususnya masyarakat di Daerah Bau, Kuching, dan Samarahan.

“Selama saya berkhidmat sebagai pensyarah di Kolej Komuniti Mas Gading selama setahun, bukan sahaja penduduk Kampung Haji Baki sahaja yang dibantu tetapi kolej kami turut membantu seluruh komuniti yang memerlukan.

“Contohnya, membantu komuniti ibu tunggal, golongan B40 untuk menjana pendapatan melalui jahitan lebih-lebih lagi ketika musim pandemik Covid-19 ini,” katanya.

Pada masa sama, Mohammad Fitrie memberitahu, sambutan orang luar mengenai usaha mereka untuk mengajar seni jahitan juga sangat positif.

“Kebanyakan komuniti yang diajar bukan sahaja ibu tunggal tetapi juga sekolah-sekolah berkeperluan khas seperti dari Semanjung, ada yang menghantar pelajar mereka ke kolej kami untuk belajar jahitan secara dalam talian.

“Setakat ini, belum pernah ada lagi yang  membuat aduan atau mengeluh tentang saya. Mungkin komuniti suka cara saya mengajar.

“Saya berasa bangga kerana dapat membantu melahirkan komuniti yang mahir dari segi latihan teknikal seperti jahitan,” katanya.

FOKUS POLA JAHITAN

Mohammad Fitrie berkata, pola jahitan merupakan aspek penting yang sering beliau tekankan ketika mengajar komuniti.

“Saya menekankan pola jahitan sebelum memotong kain kerana ia dapat menjimatkan masa menggunting baju tempahan.

“Bayangkan kalau terdapat seorang pelanggan menghantar 10 pasang baju yang sama, jadi kita tidak akan membuang masa untuk mengukur dan melukis semula ukaran pola jahitan tadi bagi setiap kain sebanyak 10 pasang,” katanya.

Pada masa sama, Mohammad Fitrie menjelaskan bahawa pola jahitan juga boleh dijadikan sebagai rujukan kepada masalah.

“Contohnya, apabila kita membuat pola jahitan, ia akan digunakan sebagai panduan semasa menjahit. Andai kata,  pelanggan mengadu pakaiannya ketat, secara tidak langsung kita dapat menyemak semula di mana kesilapan ukuran yang dibuat.

“Malah, jika berlaku pengubahsuaian ukuran, kita dapat terus atur saiz ukuran terbaharu pada pola jahitan yang telah dilukis seperti ingin menambah kertas, mengecilkan ukuran atau membuang lebihan kain. Jadi ia akan menjadi lebih mudah,” jelasnya.

Justeru katanya, susun atur pola jahitan di atas fabrik juga mampu menjimatkan lebihan kain daripada terbuang kerana rancangan yang sistematik.

“Perkara paling penting adalah jangan rasa terbeban dalam pembuatan pola supaya dapat mengelakkan kesilapan dalam membuat ukuran,” katanya lagi.

CABARAN DAN PENCAPAIAN

Berkongsi mengenai cabaran, beliau memberitahu, menyampaikan ilmu secara dalam talian kepada komuniti adalah yang paling sukar sekali.

“Kita tahu, sekitar dua tahun kita berperang dengan Covid-19 dan ia mengekang pergerakan semua. Sebagai tenaga pengajar, Kolej Komuniti Mas Gading mengambil iniatif mengajar secara dalam talian iaitu melalui Google Meet.

“Sudah tentu, mengajar secara digital amat berbeza sekali dengan pengajaran secara bersemuka yang mana kami sebagai tenaga pengajar sukar menilai hasil jahitan yang dihasilkan oleh pelajar dan mengajar cara potongan kain.

“Contohnya, saya tidak dapat menyentuh hasil jahitan mereka secara langsung sama ada jahitan dan potongan fabrik kemas atau pun tunggang-langgang.

Oleh itu, Mohammad Fitrie menyatakan beliau telah membuat nota ringkas agar pelajar dapat mudah memahami subjek pengajaran seni jahitan.

“Penyampaian yang mudah, pelajar juga akan mudah memahami,” katanya.

Bercerita tentang pencapaian beliau pula, Mohammad Fitrie mengatakan bahawa dirinya melanjutkan pelajaran dalam bidang diploma fesyen dan pakaian di Politeknik Ibrahim Sultan Johor pada tahun 2016.

“Kemudian, saya mendapat tawaran untuk menjalani latihan industri di Jabatan Kebudayaan dan Kesenian Negara selama tempoh enam bulan sebelum ditawarkan bekerja sebagai Pensyarah Jahitan di Kolej Komuniti Mas Gading,

“Di jabatan tersebut, saya pernah terlibat secara langsung dalam Majlis Santapan Diraja sempena Istiadat Pertabalan KDYMM SPB Agong XVI di Istana Negara pada 31 Julai 2019.

“Itu adalah pengalaman manis saya yang mana saya diberi kesempatan untuk menghasilkan tengkolok penari bagi digunakan semasa membuat persembahan sempena Istiadat Pertabalan KDYMM SPB Agong XVI di Istana Negara,” katanya.

Dalam pada itu, Mohammad Fitrie memberitahu selepas dirinya tamat kontrak MyStep, beliau kini giat mengambil tempahan jahitan daripada pelanggan sekitar Kuching.

Katanya, beliau mengambil tempahan jahitan baju kurung dan pengantin dengan mengenakan harga yang berpatutan.

“Saya juga ada mengambil tempahan untuk menjahit pakaian tradisional untuk penari kebudayaan.

“Malah, baru-baru ini saya mendapat tempahan membuat pakaian pengantin lelaki dan perempuan dengan gaya kontemporari iaitu fesyen campuran tradisional dan moden. Itu adalah percubaan pertama.

“Pakaian pengantin tersebut merupakan 2 in 1 (dua dalam satu) yang mana ia sesuai digunakan untuk akad nikah dan majlis bersanding yang bertemakan klasik dan moden,” ujarnya.

Mohammad Firdaus berharap agar beliau dapat mengembangkan kemahirannya dalam seni jahitan dan hasil tangannya kelak dapat dikenali ramai.

“Tidak penting di mana anda bermula yang penting di mana anda akan berakhir,” tegasnya.

Oleh SYAHIDA HASSAN

See author's posts


RCEP dimeterai November 2020

KUALA LUMPUR: Perjanjian Kerjasama Ekonomi Komprehensif Serantau (RCEP) dijangka dapat ditandatangani oleh negara-negara yang menyertainya termasuk Malaysia pada November ini, kata Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali.

Beliau berkata kalangan Menteri Perdagangan dan Industri negara-negara peserta RCEP telah sepakat untuk memeterainya menerusi keputusan yang dicapai pada Mesyuarat Maya Peringkat Menteri Antara Sesi RCEP Ke-10 pada 23 Jun lepas.

Menurutnya, RCEP bakal menjadi suatu perjanjian perdagangan bebas serantau yang terbesar serta meliputi hampir separuh penduduk dunia selain menyumbang kepada satu pertiga jumlah keluaran dalam negara kasar global.

“Selain itu, Malaysia juga mengakui bahawa penyertaan India akan menyumbang kepada kemakmuran perdagangan serantau.

“Justeru itu, Malaysia berpendirian terbuka sekiranya India mengambil keputusan untuk kembali ke meja rundingan,” kata beliau dalam ucapan penggulungan perbahasan titah menjunjung kasih Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Dewan Rakyat, hari ini.

Untuk rekod, India telah bertindak menarik diri daripada perjanjian perdagangan itu atas alasan bimbangkan kesepakatan itu mungkin menjejaskan industri domestiknya.

Selain itu, mengulas Perjanjian Komprehensif dan Progresif bagi Perkongsian Trans-Pasifik (CPTPP), Mohamed Azmin berkata Kementerian Perdagangan Antarabangsa dan Industri (MITI) serta Jabatan Peguam Negara dan kementerian-kementerian berkaitan masih giat menjalankan sesi libat urus dengan semua pemegang taruh, termasuk kerajaan-kerajaan negeri.

Menurutnya, ini menyusuli keputusan untuk meratifikasi perjanjian CPTPP yang dipersetujui oleh Jemaah Menteri pada 5 September 2018 tanpa menetapkan sebarang tempoh untuk pemuktamadan proses domestik bagi meratifikasi perjanjian berkenaan.

“Justeru, kerajaan perlu memastikan sebarang keputusan berkaitan CPTPP perlulah mengimbangi keperluan dan kepentingan negara, industri tempatan dengan pelabur-pelabur asing,” katanya.

Sehingga kini, CPTPP telah berkuat kuasa mulai 30 Disember 2018 di Australia, Jepun, Kanada, Mexico, New Zealand dan Singapura manakala di Vietnam pada 14 Januari 2019.

Selain itu, beliau berkata jumlah perdagangan Malaysia mencatat peningkatan sebanyak 4.6 peratus kepada RM1.835 trilion pada 2019 berbanding RM1.463 trilion pada 2015.

Lebihan dagangan pada 2019 mencatat nilai RM137.31 bilion iaitu 1.5 kali lebih tinggi berbanding 2015 dengan nilai sebanyak RM91.58 bilion.

Mohamed Azmin berkata, sehingga 31 Mei 2020, Lembaga Pembangunan Pelaburan Malaysia (MIDA) telah memberi khidmat fasilitasi kepada 86 syarikat asing dan tempatan beroperasi di China yang berminat untuk menempatkan semula aktiviti syarika terbabit di Malaysia.

“Daripada jumlah ini, MIDA telah berjaya menarik sejumlah 32 projek dengan pelaburan bernilai RM17.5 bilion yang mana sebanyak 28 projek (RM8.36 bilion) telah diluluskan manakala empat projek (RM9.14 bilion) sedang dalam proses penilaian,” katanya.- Bernama

See author's posts


Perkasa sektor pertanian

GEDONG: Daerah Gedong berpotensi untuk dibangunkan dengan aktiviti ekonomi khususnya dalam bidang pertanian.

Ketua Menteri Datuk Patinggi Tan Sri Abang Johari Tun Openg berkata, dengan adanya jalan raya yang menghubungkan banyak kawasan di kawasan sekitar Gedong dan Simunjan, maka ia adalah sebagai kawasan yang berintegrasi dengan yang berlaku di Samarahan.

Jelas beliau, kawasan Gedong dan Simunjan adalah kawasan berpotensi baik khasnya jika membangunakan infrastruktur asas termasuk jalan raya.

“Jalan raya ini mesti menghubungi hab yang ada di kawasan ini iaitu Simunjan terus ke Kota Samarahan dan Gedong sudah di sambungkan dengan Serian, maknanya Gedong akan menjadi kawasan pertengahan di dalam pembangunan yang berlaku di kawasan ini.

“Dari Samarahan pula ia akan dihubungi dengan jalan baharu antara kawasan Samarahan ke kawasan Sadong Jaya melimpasi Asajaya ke Sebuyau dan di Sebuyau pula ada jalan menghubungkan kepada Lingga dan menyeberang ke Jambatan batang lupar.

“Gedong juga sudah di sambungkan dengan Serian dan ini maknanya Gedong dan Simunjan tidak lagi kawasan yang terpencil,” katanya.

Beliau berkata demikian pada Majlis Pecah Tanah Jalan Lubok Teranggas ke Gedong, semalam.

Pada majlis itu, beliau turut menyerahkan 149 unit Mediapad kepada pelajar di Gedong dan Simunjan.

Huawei MediaPad tersebut disumbangkan oleh Huawei Technologies (Malaysia) Sdn. Bhd. (Huawei Malaysia) kepada Kerajaan Sarawak menerusi Lembaga Multimedia Sarawak (SMA) dan Pejabat Pendidikan Daerah (PPD) kepada pelajar kurang berkemampuan di negeri ini

Pengagihan itu melibatkan pelajar dari 12 sekolah iaitu Sekolah Menengah Kebangsaan (SMK) Gedong, Sekolah Kebangsaan (SK) Abang Kadir Gedong, SK Kepayang, SK Tegelam, SK Sebuyau Esengei, SK Keniong, SK Lubok Punggor, SK Semalatong, SK Munggu Lallang, SK Sungai Ba, SK Kampung Gumpey dan SK Lubok Buntin.

Abang Johari berkata, apabila siapnya jalan itu kelak ia akan menghubungi rakyat untuk menjual hasil pertanian mereka sekali gus dapat meningkatkan pendapatan.

“Kalau kita ada buka jalan, kita buat Taman Agro dan pertanian kita akan menjadi pertanian moden menggunakan digital.

“Manakala golongan muda pula tahu menggunakan teknologi dan jika mereka membuat kajian bersama dengan penduduk kampung (pekebun) dari sudut teknologi.

“Kalau kita sudah ada Taman Agro ia akan sumber penghasilan makanan dan kita tahu ia sangat penting sekarang, jadi kita boleh membantu kawasan ini menghasilkan makanan untuk dipasarkan termasuk di Indonesia dan Singapura,” katanya.

Mengenai projek Jalan Gedong ke Lubok Terangas, Abang Johari berkata, perbelanjaan kos projek tersebut mencecah bilion ringgit.

Bagaimanapun, beliau tidak mendedahkan berapa jumlah sebenar bagi kos projek Jalan Gedong ke Lubok Terangas.

“Memang kosnya agak besar, saya tidak dapat memberitahu jumlah yang sebenar, tetapi ia mencecah bilion ringgit.

“Projek ini akan dilaksanakan di bawah Agensi Pembangunan Wilayah Bersepadu Samarahan (IRSDA) di bawah Dato Sri Abdul Karim Rahman Hamzah sebagai pengerusi.

“Jika siapnya jalan ini kelak, perjalanan dari Gedong ke Kuching mengambil masa 40 minit, sama juga dengan Simunjan,” katanya.

Penduduk di sekitar Pekan Gedong bakal menikmati kemudahan jalan pintas ke Kota Samarahan apabila pembinaan projek jalan sepanjang 6.85 km dengan Standard Jabatan Kerja Raya (JKR) R3 berserta dua Jambatan RC siap kelak.

Objektif projek tersebut adalah untuk mengurangkan jarak perjalanan dan masa perjalanan penduduk sekitar Kota Samarahan ke kawasan Kampung Gedong daripada 82 km (1 jam 30 minit) kepada 52km (50 minit) sekali gus menambah baik pergerakan lalu lintas jalan raya di kawasan tersebut.

Projek di bawah Kerajaan Sarawak ini akan memanfaatkan lebih kurang 4,633 penduduk di sekitar kawasan tersebut.

Oleh JEAKQLEYN YACHO

See author's posts


MPOB bangunkan Sistem SPS

KUALA LUMPUR: Bagi meningkatkan pemantauan pengalihan produk sawit, Lembaga Minyak Sawit Malaysia (MPOB) telah membangunkan Sistem Pemantauan Sawit (SPS) untuk memantau pergerakan kenderaan yang mengangkut minyak sawit bertujuan mengelakkan salah laku.

Ketua Pengarah, Dr Ahmad Parveez Ghulam Kadir berkata, pejabat MPOB di seluruh negara sentiasa memantau dan melakukan pemeriksaan berkala bagi memastikan pematuhan peraturan dalam industri sawit.

“MPOB sntiasa bekerjasama dengan jabatan dan agensi penguatkuasaan termasuk Polis Diraja Malaysia dan Jabatan Alam Sekitar bagi membendung aktiviti salah laku dalam industri sawit yang boleh mengugat kesejahteraan industri sawit.

“Pihak industri dan orang awam yang mempunyai maklumat mengenai aktiviti salah laku dalam industri sawit digesa memaklumkan kepada MPOB untuk siasatan dan tindakan lanjut,” katanya menerusi kenyataan semalam.

Kenyataan itu bagi mengulas laporan media sebelum ini mengenai dakwaan pihak tertentu berhubung tindakan penguatkuasaan MPOB sebagai agensi yang bertanggungjawab mengawal selia industri sawit.

Ahmad Parveez berkata, MPOB melaksanakan aktiviti kawal selia dan penguatkuasaan undang-undang bagi menjamin pertumbuhan industri sawit yang teratur dan mampan.

Beliau berkata tindakan penguatkuasaan peraturan MPOB dijalankan dengan telus dan adil.

“Maklumat dan aduan yang diterima daripada orang awam berkaitan perlanggaran peruntukan undang-undang MPOB akan diteliti selain siasatan dijalankan mengikut kuasa yang diperuntukkan mengikut perundangan MPOB (Akta Lembaga Minyak Sawit Malaysia 1998) dan Prosedur Operasi Standard yang ditetapkan,” katanya.

See author's posts


Zidane pertimbang bimbing Perancis

ZINEDINE Zidane berkata membimbing Real Madrid untuk menjuarai La Liga pada musim yang terganggu ketika penularan Covid-19 merupakan hari terbaik dalam karier profesionalnya.

Ikon bola sepak Perancis berusia 48 tahun itu menegaskan momen itu akan kekal sebagai hari yang tidak dapat dilupakan dalam kariernya termasuk memenangi Piala Dunia 1998 sebagai pemain.

Kekecewaan tunggal musim ini adalah tersingkir pada saingan 16 terakhir Liga Juara-Juara ke atas Manchester City.

“Kami meletakkan sasaran untuk menang La Liga pada tahap yang sangat tinggi,” kata Zidane.

“Selepas tempoh berkurung akibat Covid-19, mengetahui bahawa kami mungkin tidak akan mula bermain semula, kerana itu yang berlaku namun akhirnya kami berjaya merangkul geleran La Liga dan bagi saya ia adalah hari paling gembira.

“Walaupun kami sering menyatakan mengenai Liga Juara-Juara, ya, ia sangat hebat, menakjubkan dan saya tidak mahu membandingkannya.

“Apabila kami menang dalam saingan sukar ini, ini adalah saingan La Liga yang rumit, ia sememangnya hari terbaik dalam karier profesional saya.”

Zidane menambah dia mungkin memikirkan mengambil langkah untuk mengendalikan skuad kebangsaan Perancis pada masa depan.

“Seperti yang saya katakan banyak kali bertahun-tahun lalu. Jika saya sebagai jurulatih, kenapa tidak satu hari nanti saya melatih pasukan Perancis?” kata Zidane.

Bekas bintang Real Madrid itu mempunyai 108 kap penampilan sebagai pemain bersama Perancis, beraksi ketika pasukan itu menang Piala Dunia 1998.

Bagaimanapun, karier antarabangsanya berakhir  dengan insiden mengaibkan apabila dilayangkan kad merah pada final 2006 berdepan Itali.

“Saya tidak mempunyai perancangan dalam karier. Saya gembira jalani latihan hari ini sama seperti ketika sebagai pemain dulu. Apabila ia tidak berjaya dilakukan atau sesuatu perlu dilakukan, saya lakukan dengan cara berbeza.”-AFP

See author's posts


Los Angeles county tarik balik perintah berkurung

LOS ANGELES: Perintah berkurung di Los Angeles County, Amerika Syarikat (AS), ditarik balik pada Khamis malam, lapor agensi berita Xinhua.

“Berdasarkan situasi semasa dan tindakan penunjuk perasaan yang berhimpun secara aman, Jabatan Syerif Los Angeles County tidak mengenakan lagi perintah berkurung,” memetik Twitter Syerif Alex Villanueva pada Khamis pagi.

Sejak empat malam berturut-turut bermula Ahad, daerah AS yang paling ramai penduduk dengan populasi lebih 10 juta itu dikenakan perintah berkurung berikutan protes besar-besaran terhadap kematian George Floyd, lelaki Afrika Amerika.

“Saya setuju dengan keputusan ini – ia memberi lebih banyak peluang kepada penunjuk perasaan untuk menyuarakan rasa tidak puas hati mereka secara aman tanpa rasa takut ditangkap,” tulis Penyelia Los Angeles County Janice Hahn menerusi twitternya.

Beliau turut mengingatkan penduduk tempatan, bandar-bandar lain mungkin akan mengenakan perintah berkurung mereka sendiri.- Bernama

See author's posts


DEKOMS rayu sektor ekonomi di kawasan hijau

KUCHING, 5 Julai: Kerajaan Negeri, melalui Jawatankuasa Penyelarasan Bencana Negeri Sarawak (JPBNS) semalam disarankan supaya kawasan yang telah diisytiharkan sebagai Kawasan hijau dibuka semua sektor ekonominya.

Presiden, Dewan Ekonomi Melayu Sarawak (DEKOMS), Bujang Boji Sitam (gambar) berkata, tiba masanya kerajaan bertindak pantas setelah mengisytiharkan satu-satu kawasan sebagai zon hijau bagi memudahkan para penjaja dan peniaga kecil meneruskan operasi pernigaan mereka di wilayah berkenaan, setelah tertekan dengan keadaan yang membuat mereka kehilangan sumber pendapatan/

Bagaimanapun, menurut beliau, kerajaan tidaklah perlu membuka sektor itu serta merta selepas pengisytiharan zon hijau.

“Mungkin aktiviti ekonomi boleh dibuka semula sekurang-kurangnya tiga hari selepas pengisytiharan itu, setelah tiada terdapat kes baharu dalam tempoh itu,” jelas beliau lagi.

Bagaimanapun beberapa Prosedur Operasi Standard (SOP) biasa perlu diteruskan seperti memeriksa suhu badan, penggunaan pelitup muka dan sanitasi, jelas beliau.

Beliau turut menyarankan supaya ‘dine-in’ dikedai-kedai kopi dan restoran terus dibenarkan di zon hijau dengan mematuhi SOP biasa dan hanya dibenarkan untuk empat pelanggan duduk disebuah meja serta mengurangkan jumlah meja dalam sesebuah kedai kopi atau restoran.

“Ini bagi mengelakkan kesesakan dalam sesebuah kedai kopi atau restoran sekiranya dibuka sepenuhnya,” tambah beliau.

Beliau turut mencadangkan supaya larangan untuk memasuki kawasan hijau dari mereka yang datang dari zon merah diteruskan, kecuali mendapat permit polis, untuk urusan bisnes atau urusan penting keluarga dan juga urusan kerajaan, untuk keluar meninggalkan zon merah untuk pergi ke zon hijau.

“Dengan ini sudah pasti kita dapat mengelakkan penularan wabak ini secara berterusan ke kawasan zon yang telah diisytiharkan sebagai zon hijau,” tambah beliau lagi.

Mengenai bantuan bakul makanan, DEKOMS berharap supaya agihan dapat dilakukan dengan seadil-adilnya, khususnya untuk mereka yang sangat-sangat memerlukan, terutama mereka yang telah dikuarantin selama dua minggu.

“Mengikut pemerhatian kita, terdapat beberapa ahli keluarga yang dikuarantinkan samada di rumah atau di hotel berdepan dengan masalah mendapatkan bakalan makanan selepas dikuarantin, terutama bagi mereka yang dikuarantin di hotel, sebaik sahaja sudah tamat tempoh kuarantin mereka di hotel, mereka kekeringan barang dapur setelah dua minggu rumah ditinggalkan,” katanya lagi.

Kerajaan pusat telah memberikan peruntukkan sebanyak RM300,000 bagi setiap 222 kerusi parlimen seluruh negara untuk program bantuan bakul makanan, termasuk di kerusi parlimen pembangkang, dibawah program PEMULIH yang telah diumumkan oleh Perdana Menteri, Tan Sri Muhyiddin Yassin baru-baru ini.

Oleh ABANG ZAINOREN JESS

See author's posts


Batik Air tambah 18 penerbangan harian sempena PRU-15

KUALA LUMPUR: Batik Air yang sebelum ini dikenali sebagai Malindo Air meningkatkan penerbangan tambahan bagi destinasi domestik yang berlepas dari Lapangan Terbang Sultan Abdul Aziz Shah, Subang dan Lapangan Terbang Antarabangsa Kuala Lumpur (KLIA) bagi memenuhi peningkatan permintaan ketika Pilihan Raya Umum Ke-15 (PRU-15).

Dalam kenyataan hari ini, syarikat penerbangan itu berkata, ia menambah 18 penerbangan harian ke destinasi seperti Kuala Terengganu, Johor Bahru, Kota Bharu, Langkawi, Pulau Pinang, Kuching dan Kota Kinabalu mulai 5 hingga 23 November.

Ketua Pegawai Eksekutif Batik Air, Kapten Mushafiz Mustafa Bakri berkata, penerbangan tambahan itu dilaksanakan susulan pengumuman tarikh pengundian PRU-15 untuk memudahkan rakyat Malaysia menunaikan tanggungjawab masing-masing sebagai pengundi.

“Kami menjangkakan berlaku lonjakan permintaan, dan kami berharap penerbangan tambahan ini akan memberi keselesaan kepada rakyat Malaysia serta ahli politik semasa tempoh berkempen.

“Kami meminta pengembara untuk merancang perjalanan mereka dan memanfaatkan penerbangan tambahan yang kini tersedia untuk tempahan,” katanya.

Untuk maklumat lanjut, layari platform media sosial Batik Air di Facebook, Instagram dan Twitter. – Bernama

See author's posts


RON97,RON95 naik lima sen, diesel dua sen

KUALA LUMPUR: Harga bagi setiap liter RON97 dan RON95 naik lima sen manakala diesel pula naik dua sen bagi tempoh 6 hingga 12 Jun ini.

Menurut kenyataan Kementerian Kewangan, berdasarkan penetapan harga runcit mingguan produk petroleum menggunakan formula Mekanisme Harga Automatik (APM), harga baharu seliter bagi RON97 ialah RM1.78, RON95 (RM1.48) dan diesel RM1.63.

Kenaikan harga ini disebabkan peningkatan harga produk yang diproses seiring kenaikan harga minyak mentah dunia.

Kerajaan akan terus memantau impak perubahan harga minyak mentah dunia dan mengambil langkah-langkah perlu untuk memastikan kebajikan dan kesejahteraan rakyat terjaga, demikian menurut kenyataan itu.-Bernama

See author's posts


Warga asing dicekup miliki dadah

ELLIE EDWARD

BINTULU: Seorang penganggur yang juga warga asing berjaya dicekup polis kerana disyaki memiliki dadah di sini, semalam.

Ketua Polis Daerah Bintulu, Superintenden Zulkipli Suhaili berkata, suspek berusia 23 tahun itu dicekup  polis dari Bahagian Siasatan Jenayah Narkotik di tepi sebuah premis di Jalan Masjid pada 11.00 pagi semalam.

“Suspek dalam keadaan mencurigakan di lokasi tersebut telah ditahan oleh sepasukan polis diketuai Inspektor Nicholas Golibin,” katanya.

Beliau memaklumkan perkara itu kepada pihak media di sini, semalam.

Menurutnya, hasil pemeriksaan teliti yang dibuat ke atas beg duit suspek telah menemui 10 keratan tiub straw lutsinar, warna kemerahan berisi ketulan-ketulan kristal disyaki dadah jenis Methamphetamine(syabu) dengan berat kasar 5.1 gram.

“Dadah yang berjaya dirampas dengan nilai pasaran tempatan itu dianggarkan RM800,” katanya.

Jelas beliau, berdasarkan ujian saringan awal ke atas air kencing suspek didapati negatif dadah dan suspek tiada rekod kesalahan lampau.

Katanya, suspek ditahan di bawah Seksyen 39A(1)Akta Dadah Berbahaya (ADB)1952 dan Seksyen 6(1)(c) Akta Imigresen 1959/63 untuk siasatan lanjut dan di bawah Seksyen 39A(1) ADB 1952 jika sabit kesalahan boleh dipenjara tidak lebih lima tahun dan sebatan tidak kurang tiga dan tidak lebih daripada lima sebatan.

See author's posts


Pendigitalan ‘nadi’ pertumbuhan ekonomi

KENANGAN … Datuk Patinggi Tan Sri Abang Johari Tun Openg (tengah) merakam kenangan bersama-sama Menteri Pembangunan Wanita, Kanak-Kanak dan Kesejahteraan Komuniti (KPWK), Dato Sri Fatimah Abdullah (empat kiri), Ketua Pegawai Eksekutif (CEO) Huawei Malaysia, Micheal Yuan (empat kanan) dan peserta program ‘Keynote Address for Sarawak Women of Tomorrow Boot Camp’ di Kuching, semalam.

KUCHING: Pendigitalan dalam pelbagai aspek kehidupan kini menjadi nadi kepada pertumbuhan ekonomi dan sosial masyarakat dan sesebuah negara.

Premier Sarawak, Datuk Patinggi Tan Sri Abang Johari Tun Openg berkata, era baharu masa kini tidak melihat perbezaan jantina apabila penglibatan masyarakat dalam ekonomi digital yang dipacu pendigitalan memberi peluang lebih luas dalam pasaran pekerjaan.

“Satu-satunya perbezaan ialah seseorang individu perlu mempunyai penguasaan yang baik dalam bidang teknologi selain mengetahui cara mengaplikasikan digitalisasi dalam bidang perniagaan,” katanya.

Beliau berkata demikian pada Majlis Penutupan ‘Keynote Address for Sarawak Women of Tomorrow Boot Camp’ di sini, semalam.

Sehubungan itu kata Abang Johari, Kerajaan Sarawak telah menjalinkan kerjasama dengan Huawei Malaysia bagi mewujudkan kesedaran, dan manfaat selain cara penggunaan teknologi digital dalam kehidupan masyarakat.

“Bagi saya, era teknologi pendigitalan masa kini tidak lagi melihat perbezaan jantina kerana menerusi penggunaan telefon pintar tidak mengenali siapa penggunanya sama ada lelaki atau perempuan.

“Pertanian moden juga berasaskan teknologi masa kini, dari segi pengurusan ladang melalui Internet Kebendaaan (IoT). Ini adalah era baharu dalam bidang pertanian,” ujarnya.

Menurut Abang Johari, menerusi penggunaan teknologi ekonomi digital telah banyak mengubah keseluruhan landskap ekonomi di Sarawak sejak dilancarkan pada 2017 lalu.

Malah katanya, aplikasi e-wallet, Sarawak Pay yang kini ditukar nama menjadi S Pay Global juga boleh digunakan di mana-mana sahaja termasuk di luar negara yang menerima transaksi pembayaran UnionPay.

“Urus niaga ini adalah tanpa tunai. Ambil telefon dan anda boleh bayar apa sahaja seperti bill dan sebagainya manakala kemudahan ini turut mendorong perniagaan di Sarawak berkembang seiring perubahan masa dan merupakan asas kepada sektor e-dagang,” katanya.

Oleh SYAMIMI HUSNA

See author's posts


DUN: Guna konsep FEE percepat bina jalan di pedalaman

KUCHING: Kerajaan Sarawak akan mengkaji pendekatan baharu bagi memendekkan tempoh pembinaan jalan menggunakan konsep ‘Front-End Engineering (FEE).

FEE adalah asas kejuruteraan yang dijalankan selepas siap konsep reka bentuk atau kajian kebolehlaksanaan.

Timbalan Premier Sarawak, Datuk Amar Douglas Uggah Embas yang juga Menteri Infrastruktur dan Pembangunan Pelabuhan, berkata ia dalam usaha untuk mempercepatkan ranngkaian pembinaan jalan raya ke kawasan pedalaman.

“Selepas meneliti kos pembinaan jalan, kementerian saya dan Jabatan Kerja Raya (JKR) Sarawak akan mengkaji pendekatan baru bagi memendekkan masa pembinaan yang merangkumi pembinaan ‘Front-End Engineering (FEE)’ ini.

“Kementerian saya bersama JKR Sarawak akan terus menambah baik penyediaan infrastruktur asas untuk penduduk luar bandar. Tiada rakyat yang dipinggirkan dan semua orang berhak menikmati kemakmuran ekonomi Sarawak dengan persekitaran mampan dan keterangkuman sosial.

“JKR Sarawak telah menjalankan semakan dalaman mengenai struktur fungsi mereka untuk penyampaian perkhidmatan yang lebih baik kepada rakyat,” katanya ketika menggulung perbahasan bagi kementeriannya di hari terakhir sidang Dewan Undangan Negeri (DUN) hari ini.

Uggah berkata, sebanyak 5,833 atau 94 peratus daripada 6,214 penempatan berdaftar di kawasan luar bandar berjaya dihubungkan melalui jaringan jalan raya.

Katanya, untuk mencapai 100 peratus, kerajaan negeri perlu membina keseluruhan kira-kira 1,200 kilometer (km) jalan baharu bagi menghubungkan baki 381 penempatan.

“Perhubungan luar bandar amat penting untuk Sarawak bagi membuka peluang pertumbuhan baharu serta meningkatkan kesejahteraan sosioekonomi yang lebih baik,” katanya.

Oleh SHAHRUL QAIZAT

See author's posts


Kanak-kanak turut hargai jasa barisan hadapan

KUCHING: Projek 1Heart1Bless anjuran Tadika Krista Taman Centurion membuktikan kanak-kanak mampu memahami erti pengorbanan dan menghargai jasa para petugas barisan hadapan Covid-19 sekiranya dididik dengan betul.

Menurut Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak (KWKPK), Dato Seri Fatimah Abdullah, inisiatif ini merupakan satu langkah yang sangat tepat dan bijak dalam usaha menerapkan nilai murni dalam kalangan kanak-kanak, terutamanya dalam keadaan kita sedang berhadapan pandemik ini.

“Pendidikan awal kanak-kanak merupakan satu asas yang paling utama dalam membentuk modal insan seseorang itu,” katanya, dalam sidang media ketika dikunjungi rombongan daripada Tadika Krista di Bangunan Baitul Makmur II di sini, semalam.

Menurutnya, projek yang melibatkan kanak-kanak bersama ibu bapa tersebut dilihat sebagai satu inisiatif yang sangat kreatif terutamanya dalam waktu tadika diarahkan tutup khususnya di kawasan Zon Merah.

“Ini bukan hanya sekadar untuk membimbing anak-anak dari segi pendidikan awal sahaja, malahan dapat membantu dalam pembinaan karakter, sahsiah dan akhlak kanak-kanak itu sendiri.

“Tadika lain di negeri ini sewajarnya mencontohi dan mengikut jejak yang diusahakan oleh Tadika Krista sebagai alternatif baru pendidikan awal kanak-kanak,” jelasnya lagi.

Sementara itu, Pengarah Tadika Krista Koh Yoke Han berkata, tadika kendaliannya ini bukan hanya menekankan pendidikan awal kanak-kanak, malah turut memfokuskan kepada pembentukan nilai moral dan sahsiah dalam kalangan pelajar mereka.

“Tadika kami mengkhususkan 50 peratus markah khas untuk penerapan nilai murni kanak-kanak, manakala 50 peratus lagi adalah markah dari segi pendidikan,” jelasnya.

Katanya, sebelum tadika tersebut diarahkan tutup pada minggu lalu, setiap pelajar telah diberikan dua kad kosong untuk dibawa pulang ke rumah sebagai tugasan khas projek ini.

“Setiap kad yang telah siap akan agihkan kepada petugas barisan hadapan di dua lokasi terpilih, iaitu di Kampung Haji Baki dan Hospital Umum Sarawak (HUS),” katanya.

Tambahnya lagi, sebanyak 400 kad telah diberikan kepada petugas barisan hadapan di kedua-dua tempat berkenaan termasuk 500 bekas makanan berisi buah pada 10 November lalu.

Selain itu, beliau turut memaklumkan bahawa setiap buah yang diagihkan tersebut dikendalikan mengikut prosedur operasi standard (SOP) yang telah ditetapkan.

“Kami cuma dibenarkan untuk mencuci sahaja buah-buah tersebut, manakala proses pemotongan dilakukan oleh petugas barisan hadapan sendiri,” katanya, sambil menegaskan bahawa ia adalah satu langkah yang sangat baik mengelakkan risiko penularan Covid-19 dalam kalangan barisan hadapan.

Oleh Akmal Adib Yusup

See author's posts


Lebih 12,000 mangsa banjir di empat negeri berlindung di PPS

KUALA LUMPUR: Seramai 12,090 mangsa banjir di empat negeri terjejas dengan bencana itu kini ditempatkan di 84 pusat pemindahan sementara setakat 8.00 pagi tadi.

Di Sabah, Sekretariat Jawatankuasa Pengurusan Bencana Negeri (JPBN) memaklumkan jumlah mangsa di negeri itu meningkat kepada 6,843 orang daripada 2,412 keluarga dan semuanya ditempatkan di 29 PPS di lima daerah, berbanding 6,394 mangsa daripada 2,281 keluarga malam tadi.

Mangsa banjir teramai adalah di Kota Marudu dengan 4,789 orang daripada 1,731 keluarga ditempatkan di 12 PPS di daerah tersebut.

“Seramai 1,201 orang daripada 453 keluarga ditempatkan di lima PPS di Pitas, 720 mangsa daripada 199 keluarga dipindahkan ke sembilan PPS di Paitan dan angka ini dijangka meningkat manakala di empat daerah lain dijangka kekal,” menurut kenyataan JPBN.

Selain itu, mangsa banjir di Tawau dan Telupid yang merupakan daerah baharu terjejas bencana alam tersebut masing-masing berjumlah 109 orang dan 24 orang.

Di Johor, jumlah mangsa banjir kembali meningkat kepada 4,868 orang berbanding 4,575 mangsa malam tadi dengan Tangkak menjadi daerah kelapan dilanda banjir.

JPBN memaklumkan secara keseluruhan terdapat 50 PPS beroperasi setakat ini, susulan pertambahan masing-masing satu PPS di Tangkak dan Batu Pahat.

Mersing kekal daerah paling teruk terjejas dengan 1,793 orang, diikuti Kluang (1,173), Kota Tinggi (900), Segamat (490), Batu Pahat (358), Muar (121), Pontian (18) dan Tangkak (15).

Sementara itu, empat sungai di negeri ini masih melepasi paras bahaya iaitu Sungai Muar di muara Sungai Gemas, Segamat dengan bacaan 19.08 meter (m); Sungai Lenik di Ladang Chaah, Segamat (6.43m); Sungai Kahang di Kampung Contoh, Kluang (15.42m) dan Sungai Endau, Mersing (2.83m).

Sementara itu, JPBN PAHANG melaporkan jumlah mangsa banjir di Rompin pagi ini kekal 323 orang daripada 97 keluarga dengan tiga PPS masih beroperasi iaitu PPS Kampung Setajam yang menempatkan 161 orang; PPS Balai Raya Rekoh (122) dan PPS Balai Raya Bukit Lepas (40).

Sungai Keratong di Rompin masih melepasi paras bahaya 23m apabila mencatatkan bacaan 24.76m pagi ini, dengan trend menurun, menurut JPBN.

Jumlah mangsa banjir di Sarawak juga kekal 56 orang daripada 17 keluarga yang ditempatkan di dua PPS iaitu Sekolah Kebangsaan Sebat dan Balai Raya Kampung Sebat Dayak manakala paras air di beberapa kawasan di Sarikei, Lawas dan Sibu dilaporkan meningkat. – Bernama

See author's posts


OBYU derma RM1 juta kepada JPBN

KUCHING: Jawatankuasa Pengurusan Bencana Negeri (JPBN) Sarawak terus menerima lebih banyak sumbangan daripada badan korporat dalam memerangi pandemik Covid-19.

Timbalan Ketua Menteri Sarawak merangkap Pengerusi JPBN Datuk Amar Douglas
Uggah Embas mewakili kerajaan negeri menerima sumbangan daripada Yayasan OBYU
daripada wakil Yayasan OBYU, Dr Haironi Yusoff dan Rozana Yusuf, di sini
semalam.

Yayasan OBYU menyampaikan sumbangan RM1 juta selepas mesyuarat harian JPBN
mengenai situasi semasa Covid-19, semalam.

Dalam satu kenyataan, OBYU menjelaskan organisasi itu bukan bermotifkan
keuntungan dan ditubuhkan untuk melaksanakan tanggungjawab korporat Kumpulan
OBYU.

“Yayasan ini juga merupakan inisiatif para dermawan. Sejak 2018, Yayasan
OBYU secara aktif menghulurkan sumbangan dalam bidang pendidikan, sukan,
aktiviti keagamaan dan membantu komuniti yang kurang bernasib baik,” jelasnya
lagi.

Antara inisiatif utama Yayasan OBYU adalah pembinaan dewan peperiksaan
baharu di UNIMAS yang berjumlah RM5 juta, pembinaan blok sekolah baharu SK
Abang Ali di Sibu, dan menjadi penaung tetap untuk PERYATIM.

Hadir sama, Menteri Utiliti Dato Sr Dr Stephen Rundi Utom, Muda Hal Ehwal
Korporat dan Unit Komunikasi Awam Sarawak Abdullah Saidol dan Pesuruhjaya Polis
Sarawak Datuk Aidi Ismail.

Kemudian kumpulan Asaljuru Weida Sdn Bhd menyampaikan sumbangan sebanyak
RM106,725 kepada JPBN untuk pembelian peralatan perubatan bagi Hospital Umum
Sarawak.

Dua hari lalu, Press Metal Bintulu Sdn Bhd menyumbang RM200,000.00 kepada
jawatankuasa itu.

See author's posts


Rangka manusia ditemui selepas 11 tahun

WELLINGTON: 11 tahun selepas bencana lombong New Zealand meragut 29 nyawa, penyiasat semalam berkata, mereka telah menemui mayat sekurang-kurangnya dua daripada mangsa, tetapi tidak mungkin untuk melancarkan operasi mencari.

Bencana Lombong Sungai Pike 2010 merupakan salah satu kemalangan industri terburuk di New Zealand mengejutkan negara dan mendorong pelbagai percubaan mencari dan penyiasatan jenayah yang didakwa.

Bencana itu dipercayai berpunca daripada letupan yang dicetuskan oleh pengumpulan metana. Hanya dua daripada 31 pelombong pada syif petang dapat keluar.

Runtuhan terowong telah menamatkan usaha untuk mencari mayat atau mendapatkan lebih banyak bukti tentang bencana itu.

Tetapi dengan menggali lubang gerudi, pakar kini dapat mengumpul imej dari bahagian paling jauh lombong.

Polis berkata, mereka telah melihat dua set mayat manusia dan satu kemungkinan ketiga.

“Pada ketika ini, kami tidak dapat mengenal pasti mayat, namun kami akan berunding dengan pakar forensik,

“Berdasarkan siasatan, kami percaya terdapat enam hingga lapan lelaki bekerja di kawasan lokasi mayat,” kata Detektif Superintendan Peter Read sambil menambah polis tidak akan dapat mendapatkan mayat itu berikutan lokasi tersebut.

Andrew Little, menteri yang bertanggungjawab untuk operasi pemulihan, menambah “tidak mungkin mereka akan dikeluarkan… Saya tahu beberapa keluarga ingin pergi lebih jauh tetapi itu tidak mungkin.”

Keluarga mangsa berkata, mereka berharap penemuan itu akan membantu dengan kemungkinan pendakwaan.

“Kami telah berjuang keras selama bertahun-tahun sekarang untuk mendapatkan keadilan untuk anak lelaki kami dan ini adalah sebahagian daripadanya,” kata Rowdy Durbridge, yang anaknya, Daniel meninggal dunia dalam letupan itu.

Anna Osborne, yang suaminya adalah antara 29 pelombong yang terbunuh berkata, “apa yang kami lihat mula memberikan kejelasan sebenar tentang apa yang berlaku di sana.”

Terdahulu, keluarga mangsa yang terperangkap dan terbunuh di lombong ‘bertempur’ dengan pihak berkuasa selama beberapa tahun untuk mendapatkan mayat.

Pada 2017, kerajaan bersetuju untuk membiayai operasi pemuliha, tetapi ditamatkan pada Mac tahun ini apabila operasi itu telah bergerak sejauh 2.2 kilometer dari pintu masuk tanpa kejayaan dan ia terlalu sukar serta terlalu mahal untuk pergi lebih jauh. -AFP

See author's posts


Elak mengundi petang, mungkin hujan

KUCHING: Orang ramai diingatkan untuk keluar mengundi bagi mengelakkan keadaan cuaca yang tidak baik pada sebelah petang.

Pengarah Jabatan Bomba dan Penyelamat Malaysia (JBPM) Sarawak, Datu Khirudin Drahman@Hussaini (gambar) berkata ini kerana ribut petir dan hujan dijangka berlaku pada waktu petang.

“Sekiranya mereka dapat mengundu pada waktu pagi, tengah hari kemungkinan proses pengundian akan berjalan dengan baik dan lancar.

“Saya berharap semua petugas dan pegawai yang memantau keadaan banjir di seluruh Sarawak juga dapat menjalankan tugas dengan selamat dan teratur,” katanya.

Dalam perkembangan lain, Khirudin memberitahu keadaan banjir di pedalaman Hulu Baram terutama di Kampung Long Bemang, Marudi dan Limbang adalah dalam keadaan terkawal setakat 1.42 petang hari ini.

“Trend air di Limbang menunjukkan peningkatan sedikit namun setakat ini ia masih terkawal manakala proses pembuangan undi juga berjalan dengan lancar,” katanya.

Oleh RYNNA SHA’ERRA

See author's posts